sagorsarker/bangla-wikipedia huggingface dataset:
এশীয় শাহী ঈগল

এশীয় শাহী ঈগল (বৈজ্ঞানিক নাম: "Aquila heliaca") এক ধরনের বৃহৎ শিকারী পাখি। এরা পূর্বাঞ্চলীয় শাহী ঈগল নামেও পরিচিত।
এটি দক্ষিণ-পূর্ব ইউরোপ, পশ্চিম ও মধ্য এশিয়ায় প্রজাতি। উত্তর-পূর্বাঞ্চলীয় আফ্রিকা এবং দক্ষিণ ও পূর্ব এশিয়ায় শীতে পরিযায়ী হয়ে আসে। নিপীড়ন, বাসস্থান ধ্বংস হয়ে যাওয়া এবং শিকারের প্রভাবে বিশ্বব্যাপী এর সংখ্যা অনেক কমে এসেছে এবং হ্রাস পাচ্ছে। তাই ১৯৯৪ সাল থেকে আইআইসিএন সংকটাপন্ন হিসাবে লাল তালিকাভুক্ত করা হয়েছে।
স্ত্রী-পুরুষ পাখির চেহারা অভিন্ন।এর দৈর্ঘ্য প্রায় ৭২-৯০ সেন্টিমিটার। গড় ওজন ২.৪৫-৪.৫৫ কেজি। মাথার পেছনে খোঁচা খোঁচা পালক রয়েছে। দেহের সব পালক গাঢ় বাদামির সঙ্গে অসংখ্য সাদা ফুটকি। লেজ কালো এবং উড়ার পালক কালচে গাঢ় বাদামি। দেহতল গাঢ় বাদামির সঙ্গে কদম ফুলের মতো সাদা দাগ দেখা যায়। ঠোঁট বড়শির মতো বাঁকানো, অগ্রভাগ কালো, বাকি অংশ হলুদ এবং ঠোঁটের কিনারা হলুদ চামড়ায় আবৃত।
বিশাল আকৃতির বাসা বেঁধে থাকে। উঁচু গাছের ওপর সরু ডালপালা বিছিয়ে বৃহৎ আকারের বাসা বাঁধে, এটি অগোছালো ধরনের হয়ে থাকে। এর প্রজনন মৌসুম মার্চ থেকে এপ্রিল। একবারে ডিম পাড়ে ২-৩টি। ডিম ফুটতে সময় লাগে ৪১ থেকে ৪৩ দিন। অঞ্চলভেদে প্রজনন মৌসুমের হেরফের রয়েছে। এদের প্রধান খাবার মাছ, ইঁদুর, সরীসৃপ ও ছোট পাখি।
লাভপুর, বীরভূম

লাভপুর ভারতের পূর্বপ্রান্তে অবস্থিত পশ্চিমবঙ্গ রাজ্যের বীরভূম জেলার একটি জনগণনা নগর৷ শহরটি লাভপুর ব্লকের সদর।
শহরটি তারাশঙ্কর বন্দোপাধ্যায়ের জন্মস্থান ও ৫১ পীঠের একটি শক্তিপীঠের তীর্থস্থানের জন্য বিখ্যাত।
লাভপুর শহর লাভপুর ব্লকের সদর৷ 
শহরটি ময়ূরাক্ষী নদীর অববাহিকাতে অবস্থিত একটি বন্যাপ্রবণ জনপদ। ২০০৬ খ্রিষ্টাব্দে লাভপুর ও তার পার্শ্ববর্তী অন্যান্য অঞ্চলগুলিতে প্রায় ৫০,০০০ লোক জলবন্দী হয়ে পড়েন। এই বন্যা মূলতঃ তিলপাড়া ও ম্যাসাঞ্জোর বাঁধ থেকে জল ছাড়ার ফল৷
সমগ্র লাভপুর ব্লকটি লাভপুর থানার নিয়ন্ত্রণাধীন।
২০১১ খ্রিষ্টাব্দের ভারতের জনগণনা অনুসারে লাভপুর জনগণনা নগরটির জনসংখ্যা ৫৪১৯ জন, যার মধ্যে ২৭৬২ জন পুরুষ ও ২৬৫৭ জন নারী। প্রতি হাজার পুরুষে নারী সংখ্যা ৯৬২ জন৷ ৬ বছর অনুর্দ্ধ ৪৪৩ জন শিশু যা সমগ্র জনসংখ্যার ৮.১৮%৷ ৬ বছরোর্দ্ধ মোট জনসংখ্যার ৮৪.২৬% তথা ৪১৯৩ জন সাক্ষর৷
শহরটি ৬ নং রাজ্য সড়কের সিউড়ি-ফুটিসাঁকো অংশের ওপর অবস্থিত৷ এটি আমোদপুর থেকে ১২ কিলোমিটার ও কীর্ণাহার থেকে ১১ কিলোমিটার দূরে অবস্থিত৷ লাভপুর স্টেশনটি ৫২ কিলোমিটার দীর্ঘ আহমেদপুর–কাটোয়া রেলপথের একটি স্টেশন৷
লাভপুর বাস টার্মিনালটি শম্ভুনাথ কলেজ ও ব্লক উন্নয়স কার্যালয়ের নিকটস্থ৷ লাভপুর শহর বাস পরিষেবার মাধ্যমে জেলার সিউড়ি, সাঁইথিয়া, রামপুরহাট, বোলপুরের সাথে ও জেলার বাইরে বর্ধমান, আসানসোল, বহরমপুর, কাটোয়া শহরের সাথে যুক্ত৷
মেহর পেস্টনজী

মেহর পেস্টনজী একজন ভারতীয় লেখক, মুক্তপেশা সাংবাদিক ও সমাজকর্মী। মেহর পেস্টনজী নিপীড়িত ও সুবিধাবঞ্চিত মানুষদের জন্য ৭০ এর দশক থেকে কাজ করে যাচ্ছেন।
মেহর পেস্টনজী জন্মেছিলেন ১৯৪৬ সালের সেপ্টেম্বর মাসের ১৯ তারিখে। তিনি এসেছেন পারসি সম্প্রদায় থেকে এবং দুই কন্যাসহ ভারতের মহারাষ্ট্র প্রদেশের রাজধানী মুম্বইয়ে বাস করেন।
যখন তার বড় মেয়ের বয়স পাঁচ বছর ও ছোট মেয়ের বয়স চার বছর, তখন তার বিবাহবিচ্ছেদ ঘটে। এরপর তিনি ফ্রিল্যান্স সাংবাদিক হিসেবে কর্মজীবন শুরু করেন।
মেহর পেস্টনজী মনোবিজ্ঞানে বিএ পাস করেছেন ও সাংবাদিকতা নিয়ে পড়াশোনা করেছেন। তিনি মুম্বই বিশ্ববিদ্যালয়ে পড়াশোনা করেছেন।
মেহর পেস্টনজী ৭০ এর দশকে ভারতের ধর্ষণ সংক্রান্ত আইন পরিবর্তনের জন্য সক্রিয়ভাবে প্রচারাভিযানে অংশ নিয়েছেন। তিনি বস্তিবাসীদের বসবাসের অধিকারের জন্য লড়েছেন, লড়েছেন শিশুদের অধিকারের জন্য, লড়েছেন সমাজবিরোধী কার্যক্রমের বিরুদ্ধে।
১৯৯২ সালে বাবরি মসজিদ ভাঙার পর সৃষ্ট দাঙ্গার সময় তিনি সাম্প্রদায়িকতা ও সংকীর্ণ দৃষ্টিভঙ্গির বিরুদ্ধে লড়েছেন। মুম্বইয়ে সেবার দাঙ্গায় নয়শ জনের বেশি মানুষ মারা গিয়েছিল। তিনি অন্যান্য ব্যক্তিদের সাথে কাঁধে কাঁধ মিলিয়ে পরিস্থিতির উন্নতি ঘটানোর জন্য কাজ করেছেন, কাজ করেছেন সাম্প্রদায়িক সম্প্রীতি ফিরিয়ে আনতে।
এই সময়ে তিনি লেখালেখি করতেও আরম্ভ করেছিলেন। আশির দশকের মধ্যভাগে তিনি কাজ করেছেন পথশিশুদের নিয়ে। তিনি ও চলচ্চিত্র নির্মাতা আনন্দ পটবর্ধন যৌথভাবে বস্তি উচ্ছেদের বিরুদ্ধে কাজ করে গিয়েছেন। মুম্বই দাঙ্গার সময় তিনি ধারাভি মহল্লা কমিটির সাথে যুক্ত ছিলেন। মেহর পেস্টনজী বহু বৈজ্ঞানিক, ব্যবসায়ী ও সমাজকর্মীর সাক্ষাৎকার নিয়েছেন।
"টাইমস অব ইন্ডিয়া" কে দেওয়া এক সাক্ষাৎকারে নিজেকে 'ঘটনাচক্রে পারসি' বলে অভিহিত করেছিলেন। তার মতে, বিবাহবিচ্ছেদের পর মুক্তপেশা সাংবাদিক হিসেবে কর্মজীবন শুরু পর তিনি সমাজের বিভিন্ন প্রান্তে গিয়েছেন, মিশেছেন বিভিন্ন প্রান্তের মানুষের সাথে। এটি তার চিন্তাধারায় ব্যাপক পরিবর্তন এনেছে। তার মনের মাঝে সাংবাদিক সত্তা ও পারসি সত্তার মাঝে প্রায়ই সংঘর্ষ ঘটে। সেক্ষেত্রে, তিনি তার সাংবাদিক সত্তাকেই প্রাধান্য দিয়ে থাকেন। তার সমাজের সমালোচক ছিলেন তিনি। কিন্তু, মুম্বাই দাঙ্গার পর তার সমাজের প্রতি তার দৃষ্টিভঙ্গির কিছুটা পরিবর্তন ঘটে। তিনি তার চিন্তাভাবনার জন্য পার্সি সম্প্রদায়ে সমালোচিত হয়ে থাকেন।
মেহর পেস্টনজীর লেখায় তার চিন্তাভাবনা ফুটে ওঠে। তিনি তার ব্যক্তিগত জীবন ও সাংবাদিক জীবনের অভিজ্ঞতা অবলম্বনে বই রচনা করে থাকেন। তার রচিত উল্লেখযোগ্য গ্রন্থগুলো হল:
ওয়াল্টার গিফেন

ওয়াল্টার ফ্রাঙ্ক গিফেন (; জন্ম: ২০ সেপ্টেম্বর, ১৮৬১ - মৃত্যু: ২৮ জুন, ১৯৪৯) দক্ষিণ অস্ট্রেলিয়ার নরউড এলাকায় জন্মগ্রহণকারী প্রথিতযশা অস্ট্রেলীয় আন্তর্জাতিক ক্রিকেটার ছিলেন। অস্ট্রেলিয়া ক্রিকেট দলের অন্যতম সদস্য ছিলেন তিনি। ১৮৮৭ থেকে ১৮৯২ সময়কালে অস্ট্রেলিয়ার পক্ষে আন্তর্জাতিক ক্রিকেটে অংশগ্রহণ করেছিলেন। ঘরোয়া প্রথম-শ্রেণীর অস্ট্রেলীয় ক্রিকেটে সাউথ অস্ট্রেলিয়া দলের প্রতিনিধিত্ব করেছেন ওয়াল্টার গিফেন। দলে তিনি মূলতঃ ডানহাতি ব্যাটসম্যান হিসেবে খেলতেন।
মাঝারীমানের ব্যাটসম্যান ছিলেন ও কেবলমাত্র রক্ষণাত্মক ঢংয়েই ক্রিকেট খেলতেন। অ্যাডিলেড ক্লাব ক্রিকেটে বেশ কয়কটি শতরানের ইনিংস খেলেছেন। এছাড়াও, ফিল্ডার হিসেবে ডিপ অঞ্চলে চমৎকার ফিল্ডিং করতেন।
১৮৮২-৮৩ মৌসুম থেকে ১৯০১-০২ মৌসুম পর্যন্ত ঘরোয়া প্রথম-শ্রেণীর অস্ট্রেলীয় ক্রিকেটে দক্ষিণ অস্ট্রেলিয়ার পক্ষে খেলেছেন। সমগ্র খেলোয়াড়ী জীবনে তিনটিমাত্র টেস্টে অংশগ্রহণ করার সুযোগ পেয়েছিলেন তিনি। ২৫ ফেব্রুয়ারি, ১৮৮৭ তারিখে ইংল্যান্ডের বিপক্ষে টেস্ট ক্রিকেটে অভিষেক ঘটে ওয়াল্টার গিফেনের। জানা যায় যে, শুধুমাত্র সহোদর জর্জ গিফেন বাহুতে আঘাত পেলে তিনি টেস্ট ক্রিকেট খেলার সুযোগ পেয়েছিলেন। নতুবা ওয়াল্টার গিফেন খেলার সুযোগ পেতেন না। ঐ সিরিজে তিনি ২, ০, ১, ৩, ৩ ও ২ রান তুলেছিলেন। এরফলে, টেস্ট ক্রিকেটের ইতিহাসে সর্বকালের বাজে টেস্ট ব্যাটসম্যান হিসেবে তাকে চিত্রিত করা হয়েছে। 
বিখ্যাত অস্ট্রেলীয় ক্রিকেট তারকা জর্জ গিফেন সম্পর্কে তার ভ্রাতা হন। ১৮৮৬ সালে একজোড়া দন্তযুক্ত চাকার মাঝখানে আটকে বামহাতের দুই আঙ্গুলের সম্মুখ ভাগ কেটে যায়। সাউথ অস্ট্রেলিয়া গ্যাস কোম্পানিতে প্রায় ৫০ বছর কর্মজীবন অতিবাহিত করেছেন ওয়াল্টার গিফেন।
২৮ জুন, ১৯৪৯ তারিখে ৮৭ বছর বয়সে অ্যাডিলেডের নর্থ আনলে এলাকায় ওয়াল্টার গিফেনের দেহাবসান ঘটে।
মেশিন লার্নিং

মেশিন লার্নিং (এমএল) হচ্ছে কোনও বারংবার বাহ্যিক নির্দেশ ব্যতীত বিন্যাসের উপর ভিত্তি করে নির্দিষ্ট একটি কর্ম সঠিকভাবে সম্পাদনের জন্যে কম্পিউটার ব্যবস্থার ব্যবহার করা অ্যালগরিদম ও পরিসংখ্যান মডেলের অধ্যয়ন। এটি কৃত্রিম বুদ্ধিমত্তা গবেষণা ক্ষেত্রের একটি উপক্ষেত্র। মেশিন লার্নিং এলগরিদম নমুনা উপাত্তের একটি গাণিতিক মডেল তৈরী করে, যার নাম দেয়া হয় অনুশীলন উপাত্তসমগ্র (ট্রেইনিং ডাটা)। এটি করা হয় ভবিষ্যতের কোন কর্ম পূর্বাপর তথ্যের উপর ভিত্তি করে সম্পাদনে সক্ষম হওয়ার জন্যে।
"মেশিন লার্নিং" শব্দটা প্রথম ব্যবহার করেন আর্থার স্যামুয়েল ১৯৫৯ সালে। এর প‌রে টম মি‌শেল মে‌শিন লা‌র্নিংয়ের এক‌টি আধু‌নিক সংজ্ঞা দি‌য়ে‌ছেন। তি‌নি ব‌লে‌ছেন,
এক‌টি ক‌ম্পিউটার প্রোগ্রাম কিছু কাজ (T), প্রাপ্ত অভিজ্ঞতা (E), কর্মদক্ষতার প‌রিমাপ (P) থে‌কে শি‌খে। ‌প্রোগ্রা‌মের পারফ‌র্মেন্স (P) টাস্ক (T) থে‌কে প্রাপ্ত অভিজ্ঞতা (E) ‌এর সা‌থে সাথে উন্ন‌তি ক‌রে। 
তত্ত্বাবধানাধীন বা সুপারভাইজড মেশিন লার্নিঙের ক্ষেত্রে একটি উপাত্তসংগ্রহ (ডাটাসেট) দেওয়া থাকে এবং পূর্ব থেকেই নির্দিষ্ট করা থাকে সঠিক বহির্গত উপাত্ত (আউটপুট) কী হবে। এক্ষেত্রে অবশ্যই প্রবিষ্ঠ এবং বহির্গত উপাত্তের মধ্যে সম্পর্ক থাকে।
তত্ত্বাবধানহীন বা আনসুপারভাইজড মেশিন লার্নিং ধরনের সমস্যার ক্ষেত্রে বহির্গত উপাত্ত কী হবে তা স্বল্পজ্ঞাত বা পুরোপুরি অজ্ঞাত থাকে। এক্ষেত্রে উপাত্তসংগ্রহের মধ্যে যেসব উপাত্ত আছে তাদের মধ্যে একটি কাঠামো খুঁজে বের করতে হয় যেখানে উপাত্তসংগ্রহটিতে কোন চলকের কী প্রভাব তা নিয়ে প্রায় কোনও ধারণা থাকে না।
মেশিন লার্নিঙের প্রয়োগসমূহের মধ্যে রয়েছে-
পারনীত কৌর

প্রণীত কাউর (জন্ম ৩ অক্টোবর ১৯৪৪) হলেন একজন ভারতীয় রাজনীতিবিদ যিনি ২০০৯ থেকে ২০১৪ খ্রিষ্টাব্দ পর্যন্ত ভারতের পররাষ্ট্র মন্ত্রণালয়ের রাষ্ট্রমন্ত্রী হিসেবে দায়িত্ব পালন করেছিলেন। তিনি বর্তমানে পাঞ্জাবের ২৬তম মুখ্যমন্ত্রী অমরেন্দ্র সিংয়ের স্ত্রী। তিনি কংগ্রেস পার্টিতে যোগ দেন, যে দলের সঙ্গে তার স্বামীও আছেন, এবং পাতিয়ালা নির্বাচনী এলাকা থেকে বারবার সংসদীয় নির্বাচনে অংশ নেন। তিনি ১৯৯৯ , ২০০৪ এবং ২০০৯ খ্রিষ্টাব্দের নির্বাচনে জয়ী হন, কিন্তু ২০১৪ খ্রিস্টাব্দের নির্বাচনে তার আসন হারিয়েছেন।
প্রণীত কাউরর ভারতের শিমলায় জন্মগ্রহণ করেন। তিনি ভারতীয় সিভিল সার্ভিসের একজন কর্মকর্তা সর্দার জ্ঞান সিং কালন এবং সতিন্দর কাউরের কন্যা। ১৯৩৭ খ্রিষ্টাব্দে জ্ঞান সিং কালন ভারতীয় সিভিল সার্ভিসে প্রবেশ করেন, যখন ভারতীয়দের কাছে এই অভিজাত প্রশাসনিক সার্ভিসে প্রবেশের অনুমোদন অত্যন্ত বিরল ছিল। ১৯৬০ খ্রিষ্টাব্দের দশকে পাঞ্জাবের মুখ্য সচিবসহ অনেক সিনিয়র পদের দায়িত্ব তিনি পালন করেছিলেন। ২০০২ খ্রিষ্টাব্দের ডিসেম্বরে তার জীবনাবসান হয়। প্রণীত কাউরের এক ভাই, হিম্মত সিং কালন, যিনি জাতিসংঘের পক্ষে কাজ করেন এবং একজন বোন, গীতিন্দর কাউর, যিনি রাজনীতিবিদ ও সাবেক আইপিএস কর্মকর্তা সিমরনজিৎ সিং মানের সঙ্গে বিবাহ বন্ধনে আবদ্ধ হন। প্রণীত কাউর সেন্ট বেডের কলেজ, শিমলায় পড়াশোনা করেন এবং দ্য কনভেন্ট অফ যেশাস অ্যান্ড মেরি, শিমলা থেকে স্নাতক হয়েছিলেন।
১৯৬৪ খ্রিষ্টাব্দে প্রণীত কাউর এবং ক্যাপ্টেন অমরিন্দর সিং ভারতীয় ঐতিহ্য মেনে মাতাপিতার পছন্দ অনুযায়ী বিবাহ বন্ধনে আবদ্ধ হন। তার স্বামী হচ্ছেন পূর্বতন রাজকীয় রাজ্য পাঞ্জাবের পাতিয়ালার মহারাজা খেতাবী সন্তান এবং উত্তরাধিকারী। বিয়ের সময় অমরিন্দর সিং ভারতীয় সেনাবাহিনীর একজন অফিসার ছিলেন, ১৯৭৪ খ্রিষ্টাব্দে তিনি পাতিয়ালার খেতাবী মহারাজা হিসেবে তার পিতার স্থলাভিষিক্ত হয়েছিলেন, যার ফলে প্রণীত কাউর পাতিয়ালার মহারানি হন। সেনাবাহিনী থেকে পদত্যাগের পর অমরিন্দর সিং তার পিতার পদাঙ্ক অনুসরণ করেন এবং রাজনীতিতে প্রবেশ করেন, যেখানে তিনি খুবই সফল হয়েছেন। তিনি ১৯৮০ খ্রিষ্টাব্দে পাতিয়ালা নির্বাচন ক্ষেত্র থেকে সংসদে নির্বাচিত হয়েছিলেন; এবং ১৯৮৫, ১৯৯২ এবং ২০০২ খ্রিষ্টাব্দে পাঞ্জাব রাজ্য বিধানসভায় নির্বাচিত হয়ে বহু বছর ধরে রাজ্য সরকারের মন্ত্রী হিসেবে কাজ করেছেন। ২০০২ খ্রিষ্টাব্দে তিনি প্রথম বারের জন্যে পাঞ্জাবের মুখ্যমন্ত্রী হিসেবে দায়িত্বপ্রাপ্ত হন এবং ২০০৭ পর্যন্ত পূর্ণ মেয়াদ কাজ করেন। ২০১৭ খ্রিষ্টাব্দের মার্চে রাজ্য বিধানসভার নির্বাচনে পুনরায় কংগ্রেস দলের বিজয়ের ফলে তিনি দ্বিতীয় বারের জন্যে পাঞ্জাবের মুখ্যমন্ত্রী পদের দায়িত্বপ্রাপ্ত হয়েছেন, বর্তমানে তিনি এই পদে আসীন।
রঙের তালিকা: অ–ঔ

এখানে রঙসমূহের একটি আংশিক তালিকা দেয়া হয়েছে। সবগুলো রঙের বাংলা না থাকায় দেয়া যাচ্ছেনা। বাংলা পরিষদ সম্প্রতি সকল রংয়ের বাংলা নামকরণে উদ্যোগী হয়েছে এবং বেশকিছু নামকরণ করেছে। তালিকাটি নতুন প্রবর্তিত নাম অনুসারে করা হয়েছে। নতুন প্রবর্তিত নামগুলোর পাশে ইংরেজি নামটিও উল্লেখ করার চেষ্টা করা হয়েছে।
এখানে হেক্সাডেসিমাল, সিএমওয়াইকে, আরজিবি এবং এইচএসভি - এই চার ফরম্যাটে রঙের সংকেত উল্লেখ করা হয়েছে। প্যানটোন নামে আর ও একটি বিশেষ রং এর ফরম্যাট ব্যবহার হয়। বহুল ব্যবহৃত সিএমওয়াইকে থেকে আরজিবিতে রুপান্তরের কোন সাধারণ পদ্ধতি উল্লেখিত নেই, তবে গ্রাফিক্স সফটয়্যারগুলোর মাধ্যমে এদের ফরম্যাট বদল করা সম্ভব। তাই যেক্ষেত্রে অনেক উঁচুমানের রঙের সন্নিবেশ দরকার সেক্ষেত্রে এই সংকেতগুলো ব্যবহারে খানিক অসুবিধার সৃষ্টি হতে পারে।
এখানে রঙসমূহের যে মান দেয়া হয়েছে তা সঠিক। কিন্তু প্রদর্শনের সময় রঙের মধ্যে খানিক ভিন্নতা আসতে পারে। এর কারণ আপনি যে যন্ত্র বা কম্পিউটারটি ব্যবহার করে রঙগুলো দেখছেন তার গামা সংশোধনের পরিমাণ।
রঙের তালিকা: ক–ন

এখানে রঙসমূহের একটি আংশিক তালিকা দেয়া হয়েছে। সবগুলো রঙের বাংলা না থাকায় দেয়া যাচ্ছেনা। বাংলা পরিষদ সম্প্রতি সকল রংয়ের বাংলা নামকরণে উদ্যোগী হয়েছে এবং বেশকিছু নামকরণ করেছে। তালিকাটি নতুন প্রবর্তিত নাম অনুসারে করা হয়েছে। নতুন প্রবর্তিত নামগুলোর পাশে ইংরেজি নামটিও উল্লেখ করার চেষ্টা করা হয়েছে।
এখানে হেক্সাডেসিমাল, সিএমওয়াইকে, আরজিবি এবং এইচএসভি - এই চার ফরম্যাটে রঙের সংকেত উল্লেখ করা হয়েছে। প্যানটোন নামে আর ও একটি বিশেষ রং এর ফরম্যাট ব্যবহার হয়। বহুল ব্যবহৃত সিএমওয়াইকে থেকে আরজিবিতে রুপান্তরের কোন সাধারণ পদ্ধতি উল্লেখিত নেই, তবে গ্রাফিক্স সফটয়্যার গুলোর মাধ্যমে এদের ফরম্যাট বদল করা সম্ভব। তাই যেক্ষেত্রে অনেক উঁচুমানের রঙের সন্নিবেশ দরকার সেক্ষেত্রে এই সংকেতগুলো ব্যবহারে খানিক অসুবিধার সৃষ্টি হতে পারে।
এখানে রঙসমূহের যে মান দেয়া হয়েছে তা সঠিক। কিন্তু প্রদর্শনের সময় রঙের মধ্যে খানিক ভিন্নতা আসতে পারে। এর কারণ আপনি যে যন্ত্র বা কম্পিউটারটি ব্যবহার করে রঙগুলো দেখছেন তার গামা সংশোধনের পরিমাণ।
রঙের তালিকা: প–য়

এখানে রঙসমূহের একটি আংশিক তালিকা দেয়া হয়েছে। সবগুলো রঙের বাংলা না থাকায় দেয়া যাচ্ছেনা। বাংলা পরিষদ সম্প্রতি সকল রংয়ের বাংলা নামকরণে উদ্যোগী হয়েছে এবং বেশকিছু নামকরণ করেছে। তালিকাটি নতুন প্রবর্তিত নাম অনুসারে করা হয়েছে। নতুন প্রবর্তিত নামগুলোর পাশে ইংরেজি নামটিও উল্লেখ করার চেষ্টা করা হয়েছে।
এখানে হেক্সাডেসিমাল, সিএমওয়াইকে, আরজিবি এবং এইচএসভি — এই চার ফরম্যাটে রঙের সংকেত উল্লেখ করা হয়েছে। প্যানটোন নামে আর ও একটি বিশেষ রং এর ফরম্যাট ব্যবহার হয়। বহুল ব্যবহৃত সিএমওয়াইকে থেকে আরজিবিতে রুপান্তরের কোন সাধারণ পদ্ধতি উল্লেখিত নেই, তবে গ্রাফিক্স সফটওয়্যারগুলোর মাধ্যমে এদের ফরম্যাট বদল করা সম্ভব। তাই যেক্ষেত্রে অনেক উঁচুমানের রঙের সন্নিবেশ দরকার সেক্ষেত্রে এই সংকেতগুলো ব্যবহারে খানিক অসুবিধার সৃষ্টি হতে পারে।
এখানে রঙসমূহের যে মান দেয়া হয়েছে তা সঠিক। কিন্তু প্রদর্শনের সময় রঙের মধ্যে খানিক ভিন্নতা আসতে পারে। এর কারণ আপনি যে যন্ত্র বা কম্পিউটারটি ব্যবহার করে রঙগুলো দেখছেন তার গামা সংশোধনের পরিমাণ।
মার্টিন মাকডনা

মার্টিন ফারানান মাকডনা (, ; জন্ম: ২৬ মার্চ ১৯৭০) হলেন একজন ব্রিটিশ নাট্যকার, পরিচালক, চিত্রনাট্যকার ও প্রযোজক। আইরিশ বংশোদ্ভূত মাকডনা লন্ডনে জন্মগ্রহণ করেন ও বেড়ে ওঠেন। তিনি সবচেয়ে সমাদৃত জীবিত আইরিশ নাট্যকার। তিনি "সিক্স শুটার" স্বল্পদৈর্ঘ্য চলচ্চিত্র নির্মাণ করে শ্রেষ্ঠ লাইভ অ্যাকশন স্বল্পদৈর্ঘ্য চলচ্চিত্রের জন্য একাডেমি পুরস্কার অর্জন করেন। এছাড়া তিনি আরও তিনটি অস্কারের মনোনয়ন লাভ করেন। "থ্রি বিলবোর্ডস আউটসাইড এবিং, মিজুরি" চলচ্চিত্রের জন্য তিনি চারটি বাফটার মনোনয়ন থেকে তিনটি পুরস্কার অর্জন করেন এবং তিনটি গোল্ডেন গ্লোব পুরস্কারের মনোনয়ন থেকে দুটি পুরস্কার অর্জন করেন।
মাকডনা ১৯৭০ সালের ২৬শে মার্চ লন্ডনের ক্যাম্বারওয়েলে জন্মগ্রহণ করেন। তার পিতা-মাতা দুজনেই আইরিশ। তার মাতা কাউন্টি স্লিগোর ইস্কির কিলিনডাফে জন্মগ্রহণ করেন এবং পিতা কাউন্টি গ্যালওয়ের কনেনমারার লেইটির মিলাইনের জন্মগ্রহণ করেন। তার ভাই লেখক ও পরিচালক জন মাইকেল মাকডনা।
ভারতের সংবিধানের অষ্টম তফসিল

ভারতের সংবিধানের অষ্টম তফসিল ভারতীয় প্রজাতন্ত্রের সরকারি ভাষাগুলোকে তালিকাভুক্ত করে। সংবিধান প্রণয়নের সময় তখন এই তালিকায় অন্তর্ভুক্তির অর্থ ছিল ভাষাটি সরকারি ভাষা কমিশনের প্রতিনিধিত্ব করতে পারবে, এবং সেই ভাষাটি সংঘের সরকারি ভাষা হিন্দি ও ইংরেজিকে সমৃদ্ধ করার অন্যতম ভিত্তিতে পরিণত হবে। পরবর্তীকালে এই তালিকাটি অতিরিক্ত তাৎপর্য অর্জন করেছে। বর্তমানে ভারত সরকার এই ভাষাগুলির উন্নয়নের জন্য ব্যবস্থা নিতে বাধ্য, যাতে তারা দ্রুত সমৃদ্ধ হয় এবং আধুনিক জ্ঞানের যোগাযোগের কার্যকর উপায়ে পরিণত হয়। এছাড়া, সরকারি সেবার জন্য আয়োজিত পরীক্ষায় অংশগ্রহণকারীরা প্রশ্নোত্তরের জন্য এদের মধ্যে যেকোনো ভাষা ব্যবহার করতে পারবে।
ভারতের সংবিধানের অনুচ্ছেদ ৩৪৪(১) ও ৩৫১ অনুযায়ী, অষ্টম তফসিলে নিম্নলিখিত ২২টি স্বীকৃত ভাষা অন্তর্গত:
জেমস কান

জেমস এডমান্ড কান (; জন্ম: ২৬ মার্চ ১৯৪০) হলেন একজন মার্কিন অভিনেতা। তার অভিনীত সবচেয়ে উল্লেখযোগ্য চলচ্চিত্র হল "দ্য গডফাদার" (১৯৭২), এতে রাগী সনি করলেওনে চরিত্রে তার কাজের জন্য তিনি শ্রেষ্ঠ পার্শ্ব অভিনেতা বিভাগে অস্কার ও গোল্ডেন গ্লোব পুরস্কারের মনোনয়ন লাভ করেন। তার কর্মজীবনের শুরুর চলচ্চিত্রগুলোর মধ্যে তিনি "দ্য গ্লোরি গাইজ" (১৯৬৫) ছবিতে অভিনয় করে বর্ষসেরা নবীন অভিনেতা বিভাগে গোল্ডেন গ্লোব পুরস্কারের মনোনয়ন লাভ করেন এবং "এল ডোরাডো" (১৯৬৭), "দ্য রেইন পিপল" (১৯৬৯) চলচ্চিত্রে অভিনয়ের পর ১৯৭০-এর দশকে "ব্রায়ান্‌স সং" (১৯৭১), "সিন্ডেরেলা লিবার্টি" (১৯৭৩), "দ্য গ্যাম্বলার" (১৯৭৪), "ফ্রিবি অ্যান্ড দ্য বিন" (১৯৭৪), "রোলারবল" (১৯৭৫), "ফানি লেডি" (১৯৭৫), "আ ব্রিজ টু ফার" (১৯৭৭) ও "চ্যাপ্টার টু" (১৯৭৯) চলচ্চিত্রে অভিনয় করে খ্যাতি অর্জন করেন। তিনি "দ্য গ্যাম্বলার" (১৯৭৪) ও "রোলারবল" (১৯৭৫) ছবিতে অভিনয়ের জন্য আরও দুটি গোল্ডেন গ্লোব পুরস্কারের মনোনয়ন লাভ করেন।
কান পরবর্তী দশকগুলোতে "থিফ" (১৯৮১), "মিজারি" (১৯৯০), "ফর দ্য বয়েজ" (১৯৯১), "ইরেজার" (১৯৯৬), "বোটল রকেট" (১৯৯৬), ও "এল্‌ফ" (২০০৩) চলচ্চিত্রে অভিনয় করেন এবং টেলিভিশন ধারাবাহিক "লাস ভেগাস" (২০০৩-০৮)-এ "বিগ এড" ডেলাইন চরিত্রে অভিনয় করে একটি প্রাইমটাইম এমি পুরস্কারের মনোনয়ন লাভ করেন। এছাড়া তিনি "ক্লাউডি উইথ আ চ্যান্স অব মিটবলস্‌" (২০০৯) ও "ক্লাউডি উইথ আ চ্যান্স অব মিটবলস্‌ টু" (২০১৩) চলচ্চিত্রে কেন্দ্রীয় চরিত্র ফ্লিন্ট লকউডের পিতা টিম লকউড চরিত্রের জন্য কণ্ঠ দেন।
কান ১৯৪০ সালের ২৬শে মার্চ নিউ ইয়র্ক সিটির দ্য ব্রন্‌ক্সে জন্মগ্রহণ করেন। তার মাতা সোফি (জন্ম: ফাকেনস্টাইন; ২৪ জুন ১৯১৫ - ১৮ জানুয়ারি ২০১৬) এবং পিতা আর্থার কান। তারা দুজনেই জার্মানি থেকে মার্কিন যুক্তরাষ্ট্রে আগত ইহুদি অভিবাসী। তার পিতা মাংসের ব্যবসায়ী ও কসাই ছিলেন। তিন ভাইবোনের মধ্যে জেমস সর্বজ্যেষ্ঠ। তার অপর দুই ভাইবোনেরা হলেন বারবারা ও রোনাল্ড। কানের শৈশব কাটে কুইন্সের সানিসাইডে। তিনি নিউ ইয়র্ক সিটিতে শিক্ষাগ্রহণ করেন এবং পরে মিশিগান স্টেট বিশ্ববিদ্যালয়ে ভর্তি হন। সেখান থেকে তিনি হেমস্টিডের হফস্ট্রা বিশ্ববিদ্যালয়ে স্থানান্তরিত হন, কিন্তু স্নাতক সম্পন্ন করতে পারেননি। হফস্ট্রাতে তার সহপাঠি ছিলেন ফ্রান্সিস ফোর্ড কোপলা ও লেইনি কাজান।
ক্যাথরিন ম্যাকনামারা

'"'ক্যাথেরিন গ্রেস ম্যাকনামারা'" "("জন্ম ২২ নভেম্বর, ১৯৯৫) একজন আমেরিকান অভিনেত্রী। তিনি এমটিভি কমেডি সিরিজ "'এ হ্যাপিল্যান্ড'" এ হার্পার মুুনোয়ের ভূমিকা এবং" 'ফ্রীডর্ম" ফ্যান্টাসি সিরিজ এ শ্যাডো হুন্টারসের ক্ল্যারি ফ্রে হিসাবে হিসাবে পরিচিত।
ম্যাকনামারা ক্যানসাস সিটির মইসুরিতে জন্মগ্রহণ করেন। উরসুলা এবং ইভান ম্যাকনামার একমাত্র সন্তান। সে মইসুরিতে লিসে সামিটে, বেড়ে ওঠে এবং ২০১১ সালে ক্যালিফোর্নিয়ার লস এঞ্জেলেসে চলে যান। 
১৪ বছর বয়সে সে তার হাই স্কুল ডিপ্লোমা শেষ করে এবং ১৭ বছর বয়সে ফিলাডেলফিয়ার ড্রেক্সেল বিস্ববিদ্যালয় থেকে বিজ্ঞানে স্নাতক ডিগ্রী অর্জন করে। ২০১৫ সালে জনস হপকিন্স বিশ্ববিদ্যালয় থেকে বিজ্ঞানে স্নাতকোত্তর ডিগ্রীর জন্য পড়াশোনা শুরু করেন। 
ম্যাকনামারা তার অভিনয় জীবন শুরু করেন ব্রডওয়ে থিয়েটারে "'এ লিটল নাইট মিউজিক'" প্রদর্শনিতে এনজেলা লেন্সবুরি ও ক্যাথরিন জিটা-জোন্স এর সাথে। এরপর অতিথি শিল্পী হিসেবে প্রথম টিভিতে অভিনয় করেন '"ড্রপ ডেড ডিভা" ' ও '"৩০ রক "' নামক ধারাবাহিক এ। এ
রপর প্রথম থিয়টার সিনেমা "'নিউ ইয়ার এভ (২০১১)'" তে অভিনয় করেন। '"কনটষ্ট ' (২০১৩)" সিনেমায় এবং '"এ শর্ট অব হোমকামিং"' এ মূল চরিত্রে অভিনয় করেন। এরপর ধিরে ধিরে বিভিন্ন সিনেমাতে কাজ কররতে শুরু করে।
শ্বেতাম্বর

শ্বেতাম্বর ( ; বা ")" জৈনধর্মের দুটি প্রধান শাখার অন্যতম, অন্যটি হচ্ছে দিগম্বর। শ্বেতাম্বর "সাদা পরিহিত" শব্দটি সাদা কাপড় পড়তে অভ্যস্ত সন্ন্যাসীদের বর্ণনা করে, যা তাদেরকে "দিগম্বর" "আকাশ পরিহিত" জৈনদের থেকে ভিন্ন করে, যে সন্ন্যাসীরা নগ্ন থাকে। দিগম্বরদের বিপরীতে শ্বেতাম্বররা সন্ন্যাসী বা মুনিদের জন্য নগ্নতা চর্চা অত্যাবশ্যক মনে করেন না। এও বিশ্বাস করে যে নারীরা মোক্ষ অর্জন করতে সক্ষম। শ্বেতাম্বররা মনে করেন যে ১৯ তম তীর্থংকর, মালিনাথ, একজন নারী ছিলেন।
শ্বেতাম্বর প্রথা স্থুলভদ্রর পরম্পরা অনুসরণ করে।"কাল্প সূত্রে" প্রাচীন কালের কয়েকটি পরম্পরার উল্লেখ রয়েছে। শ্বেতাম্বর সম্প্রদায় মূলত ৯৩৭ খ্রিষ্টাব্দে প্রতিষ্ঠিত বৃহৎ সম্প্রদায়ের শাখা। চিরাচরিত সম্প্রদায়গুলোর মধ্যে আজকের দিনে সর্বাধিক বিখ্যাত হচ্ছে খরতর (১০২৪ খ্রিষ্টাব্দে প্রতিষ্ঠিত), তপ গচ্ছ (১২২৮ খ্রিষ্টাব্দে প্রতিষ্ঠিত) এবং ত্রিস্তুতিক গচ্ছ।
১৪৭৬ সালে লৌঙ্কাশাহের দ্বারা একটি বড় রকমের বিতর্ক শুরু হয়। লৌঙ্কাশাহ শ্বেতাম্বর জৈন সম্প্রদায়ের ভেতর মূর্তিপূজা বিরোধী আন্দোলনের গোড়া পত্তন করেন। স্থানকবাসী ও তেরাপন্থী সম্প্রদায় এই আন্দোলনের শাখা।১৮৮০ সালে তপ সম্প্রদায়ের বিজয়ানন্দ সুরির সংস্কার ভিক্ষু গোষ্ঠীর পুনরুদ্ধার আন্দোলনের সূচনা করে, যা যতি সংঘগুলির অদূরবর্তী বিলুপ্তির সূচনা করে। রাজেন্দ্রসুরি ত্রিস্তুতিক গচ্ছর শ্রমণ সংঘ পুন:প্রতিষ্ঠা করেন।কিছু শ্বেতাম্বর সন্ন্যাসী ও সন্ন্যাসিনী তাদের মুখ সাদা কাপড় বা মুহপট্টি দিয়ে ঢেকে রাখে যাতে তারা কথা বলার সময়ও অহিংসা চর্চা করতে পারে। এভাবে তারা শ্বসনের কারণে ক্ষুদ্র জীবের হত্যার সম্ভাবনা হ্রাস করে।
শ্বেতাম্বর সম্প্রদায় বিভিন্ন উপদলে বিভক্ত। ১৪৭৪ খ্রিষ্টাব্দে প্রথম কিছু সন্ত শ্বেতাম্বর সম্প্রদায় ত্যাগ করে লোনকা সম্প্রদায় গড়ে তোলে, যা অবশেষে ১৬৫৩ খ্রিষ্টাব্দে স্থানকবাসী সম্প্রদায়ের রুপ লাভ করে। ১৭৬০ সালে ১৩ জন সন্ন্যাসী তাদের নিজস্ব পন্থা শুরু করেন যা তেরাপন্থ নামে পরিচিত।
বর্তমানে শ্বেতাম্বর সম্প্রদায়ে তিনটি উপদল রয়েছে: মূর্তিপুজক (ডেরাবাসী), স্থানকবাসী ও তেরাপন্থ। স্থানকবাসী মন্দিরের মূর্তির পরিবর্তে সাধুর কাছে প্রার্থনায় বিশ্বাস রাখে, তেরাপন্থও একই দর্শন ধারণ করে। ডেরাবাসী জৈন ও স্থানকবাসী জৈনদের মধ্যে অন্য পার্থক্য হল, ডেরাবাসী সন্ন্যাসীরা তাদের মুখে মুহপট্টি পরে না, তারা এটা হাতে রাখে। স্থানকবাসী ও তেরাপন্থী সন্ন্যাসীরা মুহপট্টি পরেন, যা সাদা সুতা দ্বারা কানে বাঁধা হয়। তারা তাদের জৈন মন্দিরে মূর্তি রাখে না কিন্তু পঞ্চ মহামন্তরের প্রার্থনা এবং কুর্ণিশ করে। মূর্তিপুজকগণ তাদের মন্দিরে তীর্থঙ্করদের মূর্তি রাখে এবং পূজাও করে।
ল্যানসোপ্রাজল

ল্যানসোপ্রাজল () হলো প্রোটন পাম্প ইনহিবিটর-এর অন্তর্ভুক্ত একটি ওষুধ যা পাকস্থলীয় অম্ল হ্রাসকরণে ব্যবহৃত হয়। এই ওষুধটি পেপটিক আলসার, গাস্ট্রোইসোফ্যাজিয়াল রিফ্লাক্স ডিজিজ ও জলিনজার-এলিসন সিনড্রোম রোগের চিকিৎসায় ব্যবহৃত হয়। এর কার্যকারিতা অন্যান্য প্রোটন পাম্প ইনহিবিটরের মতোই। এটা মুখে সেবনীয় এর কার্যকারিতা কয়েকদিন পর্যন্ত বিদ্যমান থাকতে পারে।
সাধারণ পার্শ্বপ্রতিক্রিয়াসমূহের মধ্যে রয়েছে কোষ্ঠকাঠিন্য, পেটব্যথা ও বমনেচ্ছা। এছাড়া জটিল পার্শ্বপ্রতিক্রিয়ার মধ্যে রয়েছে অস্টিওপোরোসিস বা অস্থিক্ষয়, রক্তে ম্যাগনেসিয়ামের পরিমাণ কমে যাওয়া, "ক্লস্ট্রিডিয়াম ডিফিসিল" সংক্রমণ ও নিউমোনিয়া। গর্ভকালীন ও স্তন্যদানকালীন এই ওষুধটি নিরাপদ কিনা তা নিশ্চিত হওয়া যায়নি। এটি পাকস্থলীর প্যারাইটাল কোষে হাইড্রোজেন পটাশিয়াম এটিপেজ (H/K-ATPase) কে বন্ধ করে দেয়। 
১৯৮৪ সালে ল্যানসোপ্রাজলের পেটেন্ট করা হয় এবং ১৯৯২ সাল থেকে এর ব্যবহার শুরু হয়। বর্তমানে এতি জেনেরিক ওষুধ হিসেবে সহজলভ্য
ল্যানসোপ্রাজল নিম্নলিখিত রোগের চিকিৎসায় ব্যবহৃত হয়:
এটি অন্যান্য প্রোটন পাম্প ইনহিবিটরের তুলনায় বেশি ভালো কাজ করে এর সপক্ষে সুস্পষ্ট প্রমাণ নেই।
ল্যানসোপ্রাজলের পার্শ্বপ্রতিক্রিয়াসমূহ নিম্নরূপ:
এছাড়া জটিল পার্শ্বপ্রতিক্রিয়ার মধ্যে রয়েছে অস্টিওপোরোসিস বা অস্থিক্ষয়, রক্তে ম্যাগনেসিয়ামের পরিমাণ কমে যাওয়া, "ক্লস্ট্রিডিয়াম ডিফিসিল" সংক্রমণ ও নিউমোনিয়া।
ল্যানসোপ্রাজলের সঙ্গে অন্যান্য অনেক ওষুধের মিথস্ক্রিয়া হয়।
এছাড়াও সুক্রালফেট, অ্যামপিসিলিন, থিওফাইলিন প্রভৃতি ওষুধের সাথে মিথস্ক্রিয়া বিদ্যমান।
ল্যানসোপ্রাজল জাপানের তাকেদা কোম্পানিতে সংশ্লেষিত হয়েছিল এবং প্রাথমিকভাবে এর সাংকেতিক নাম ছিল AG ১৭৪৯। তাকেদা ১৯৮৪ সালে ল্যানসোপ্রাজলের পেটেন্ট করে এবং ১৯৯১ সাল থেকে বাজারে নিয়ে আসে। ১৯৯৫ সালে এটি মার্কিন যুক্তরাষ্ট্রে অনুমোদন লাভ করে।
চান্নির চক এল.সি. কলেজিয়েট স্কুল

চান্নির চক এল,সি কলেজিয়েট স্কুল খুলনার কয়রায় অবস্থিত একটি শিক্ষাপ্রতিষ্ঠান।
১৯৩৫ সালে বিদ্যালয়টি প্রতিষ্ঠিত হয়। বিদ্যালয়ের মূল সম্পত্তি লক্ষ্মণ চন্দ্র নামে একজন দান করেছিলেন। ফলে গ্রামের নামসহ তার নাম যুক্ত করে বিদ্যালয়ের নামকরণ করা হয়। এটি খুলনা জেলার, কয়রা উপজেলার আমাদী ইউনিয়নের চান্নিরচক চক নামক গ্রামে অবস্থিত।
বিদ্যালয়ের ওয়েবসাইট
অনীস জঙ্গ

অনীস জঙ্গ ১৯৬৪ সালে জন্ম নেওয়া, ভারতের একজন লেখক, সাংবাদিক ও কলাম লেখক, যিনি ভার‍ত ও ভারতের বাইরের পত্র পত্রিকায় কলাম লিখে থাকেন। তিনি ১৯৮৭ সালে প্রকাশিত আনভেইলিং ইন্ডিয়া বইটির জন্য সবচেয়ে বিখ্যাত। বইটিতে ভারতীয় নারীদের জীবন কাহিনি চিত্রিত হয়েছে, ফুটে উঠেছে পর্দার অন্তরালে থাকা ভারতীয় মুসলিম নারীদের কথা।
অনীস জঙ্গ জন্মেছিলেন রাউরকেলায়, ১৯৬৪ সালে। তিনি এসেছিলেন হায়দ্রাবাদের অভিজাত মুসলিম পরিবার থেকে। তার পিতা নবাব হোশ ইয়ার জঙ্গ একজন পণ্ডিত ও কবি ছিলেন। তার বাবা হায়দ্রাবাদের শেষ নিজামের দরবারে উপদেষ্টা হিসেবে কর্মরত ছিলেন। অনীস জঙ্গের মা ও ভাইও উর্দু কবি ছিলেন।
ওসমানিয়া বিশ্ববিদ্যালয় থেকে পড়া শেষ করে, শিক্ষা অর্জনের জন্য অনীস জঙ্গ মার্কিন যুক্তরাষ্ট্র গমন করেন। মার্কিন যুক্তরাষ্ট্রের মিশিগান অঙ্গরাজ্যের অ্যান আর্বার শহরে অবস্থিত মিশিগান বিশ্ববিদ্যালয়ে ভর্তি হন তিনি। সেখানে সমাজবিজ্ঞান ও আমেরিকার ইতিহাস বিষয়ে তিনি স্নাতকোত্তর ডিগ্রি লাভ করেন।
তিনি বিখ্যাত ভারতীয় পত্রিকা "দ্য টাইমস অব ইন্ডিয়া"র প্রকাশনা "ইয়ুথ টাইমস" এ কর্মজীবন শুরু করেন। তিনি "ইয়ুথ টাইমস" এর সাথে ১৯৭৬ সাল থেকে ১৯৭৯ সাল পর্যন্ত সাংবাদিক ও সম্পাদক হিসেবে যুক্ত ছিলেন। তিনি "ক্রিশ্চিয়ান সায়েন্স মনিটর" ও "ইন্টারন্যাশনাল হেরাল্ড ট্রিবিউন" এর হয়েও কাজ করেছেন। অনীস জঙ্গ বর্তমানে দিল্লিতে বাস করেন।
১৯৮৭ সালে তার বই "আনভেইলিং ইন্ডিয়া" প্রকাশিত হয়। এটি একটি ভ্রমণ ডায়েরি এবং এতে বিভিন্ন নারীর সাক্ষাৎকার নেওয়া হয়েছে।
তার বইয়ে ফুটে ওঠে নারীদের প্রাত্যহিক জীবনের চিত্র। ১৯৯৩ সালে তার বই "নাইট অব দ্য নিউ মুন: এনকাউন্টারস উইদ মুসলিম উইমেন ইন ইন্ডিয়া" এবং এর পরের বছর তার লেখা "সেভেন সিস্টার্স: অ্যামং দ্য উইমেন অব সাউথ এশিয়া" প্রকাশিত হয়। ১৯৯৭ সালে তার বই "ব্রেকিং দ্য সাইলেন্স" প্রকাশিত হয়। বইগুলোতে নারীদের দৈনন্দিন জীবনের গল্প ফুটে উঠেছে।
২০০৫ সালে তার "লস্ট স্প্রিং: স্টোরিজ অব স্টোলেন চাইল্ডহুড" বইটি প্রকাশিত হয়। বইটিতে সুবিধা বঞ্চিত শিশুদের গল্প বলা হয়েছে, বলা হয়েছে অপহরণের শিকার হওয়া শিশুদের গল্প। বইটির অংশবিশেষ বিভিন্ন ভারতীয় স্কুলে পড়ানো হয়।
এছাড়াও তিনি "হোয়েন আ প্লেস বিকামস আ পার্সন" (১৯৭৭), "দ্য সং অব ইন্ডিয়া" (১৯৯০), "ব্রেকিং দ্য কোর্টইয়ার্ড: আ সিকুয়েল টু আনভেইলিং ইন্ডিয়া" (২০০৩) সহ বিভিন্ন বই রচনা করেছেন।
মাহমুদ শাবিস্তারি

মাহমুদ শাবিস্তারি ছিলেন পারস্যের একজন সুফি কবি। ত্রয়োদশ শতকের মাঝামাঝি সময়ে তিনি তাবরিজ শহরের পাশে এক ক্ষুদ্র গ্রামে জন্মগ্রহণ করেন। তার ব্যক্তিগত ও পারিবারিক জীবন সম্পর্কে বিস্তারিত তেমন কিছু জানতে পারা যায় নি। তবে তার নিজের ভাষ্যমতে তিনি তার জীবনের বহু সময় মিশর, তুরস্ক ও আরবে জ্ঞানার্জনের জন্য ঘুরে বেড়িয়েছেন। "গুলশান-ই-রাজ" তার সবচেয়ে বিখ্যাত গ্রন্থ। এছাড়াও "সা'দাত নামা" ও "হাক্কুল ইয়াকিন ফি মারিফাত রাব্বিল আলামিন" তার অন্য দুটি বিখ্যাত গ্রন্থ।
যব (রং)

যব বা গম শস্যের উজ্জ্বল হলদেটে রঙকে যব রং নামে অভিহিত করা হয়।
১৭১১ সালে ইংরেজি অভিধানে একটি রঙের নাম হিসেবে যব বা Wheat শব্দটি অন্তর্ভুক্ত হয়। 
যব X11 ওয়েব রঙগুলোর একটি।
গেরুয়া

গেরুয়া মূলত একধরনের কমলা রং। 
১২০০ সালে ইংরেজি অভিধানে প্রথমবারের মতো একে রং হিসেবে অন্তর্ভুক্ত করা হয়। 
হিন্দুধর্মে এটি সবচেয়ে গুরুত্বপূর্ণ রং কেননা এটি ভাগ্যের প্রতীকী হিসেবে তাদের কাছে বিবেচিত হয়। বৌদ্ধদের কাছেও রয়েছে গেরুয়া রংয়ের তাৎপর্য।
উপরন্তু ভারতে এই রংটি সমধিক গুরুত্বপূর্ণ যার ফলস ১৯৪৭ সালে স্বাধীনতা অর্জনের পরে তাদের জাতীয় পতাকার তিনটি রংয়ের একটি হিসেবে গেরুয়া নির্বাচিত হয়। গেরুয়া রং এর ইংরেজি প্রতিশব্দ হল "Saffron"। ভারতের জাতীয় পতাকায় গেরুয়া রং ত্যাগের প্রতীক হিসাবে ব্যবহৃত হয়।
বরই (রং)

বরই এক ধরনের বাদামী-ধূসর জাতীয় বেগুনি রঙ, যা বরই ফলের মতো দেখায়।
আরওয়াইবি রঙচক্রে একটি চতুরাত্মকরঙ হিসাবে, প্লাম বা বরই তৃতীয় স্তরের রঙ রুসেট এবং স্লেটের সমান মিশ্রণ।
ইংরেজি অভিধানে একে রঙ হিসেবে অন্তর্ভুক্ত করা হয় ১৮০৫ সালে
আয়তন অনুযায়ী ভারতের শহরের তালিকা

এই ভুক্তিতে ভারতের বৃহত্তম শহরগুলির ভৌগোলিক আয়তনের নিম্নক্রমে বিন্যস্ত একটি তালিকা দেওয়া হয়েছে।। শহরগুলিকে পৌরসভা বা পৌর কর্পোরেশন হিসাবে স্থানীয় রাজনৈতিক সংস্থা দ্বারা পরিচালিত এলাকা দ্বারা চিহ্নিত করা হয়েছে। ভারতের বৃহত্তম মহানগর অঞ্চলের তালিকার জন্য ভারতের মহানগর এলাকার তালিকা ভুক্তিটি দেখুন।
সঙ্গম (১৯৬৪-এর হিন্দি চলচ্চিত্র)

সঙ্গম () হচ্ছে ১৯৬৪ সালে মুক্তিপ্রাপ্ত একটি হিন্দি চলচ্চিত্র। রোমান্টিক ঘরানার এই চলচ্চিত্রটির পরিচালক ছিলেন বলিউড কিংবদন্তি রাজ কাপুর যিনি চলচ্চিত্রটিতে অভিনয়ও করেছিলেন, চলচ্চিত্রটিতে নায়িকা হিসেবে বৈজয়ন্তীমালা ছিলেন, এছাড়াও একটি গুরুত্বপূর্ণ চরিত্রে রাজেন্দ্র কুমার ছিলেন। চলচ্চিত্রটি রাজ কাপুরের প্রথম রঙিন চলচ্চিত্র এবং চলচ্চিত্রটিকে রাজ কাপুরের অন্যতম সেরা কাজ হিসেবে গণ্য করা হয়।
ষাটের দশকের এই প্রণয়ধর্মী চলচ্চিত্রটির কিছু অংশের শুটিং ইউরোপের কয়েকটি দেশ ইতালী, ফ্রান্স এবং সুইজারল্যান্ডে হয়েছিলো। ১৯৬৪ সালেই চলচ্চিত্রটি তৎকালীন সোভিয়েত ইউনিয়নে মুক্তি দেওয়া হয়েছিলো এবং ১৯৬৮ সালে এটি তুরস্কে, বুলগেরিয়াতে, গ্রীসে এবং হাঙ্গেরিতে মুক্তি দেওয়া হয়েছিলো। এটি ১২তম ফিল্মফেয়ার পুরস্কারে ১১টি বিভাগে মনোনয়ন থেকে শ্রেষ্ঠ অভিনেত্রী (বৈজয়ন্তীমালা)-সহ তিনটি বিভাগে পুরস্কার অর্জন এবং ২৮তম বাংলা চলচ্চিত্র সাংবাদিক সমিতি পুরস্কারে ১০ম শ্রেষ্ঠ ভারতীয় চলচ্চিত্র-সহ ছয়টি বিভাগে পুরস্কার অর্জন করে।
সংগম (১৯৬৪-এর উর্দু চলচ্চিত্র)

সঙ্গম ১৯৬৪ সালে মুক্তিপ্রাপ্ত একটি উর্দু ভাষার চলচ্চিত্র। তৎকালীন পূর্ব পাকিস্তান আমলে নির্মিত এই চলচ্চিত্রটি ১৯৬৪ সালের ২৩ এপ্রিল ঈদ উল আযহাতে সমগ্র পাকিস্তান জুড়ে মুক্তি পায়। চলচ্চিত্রটি পরিচালনা করেছেন জহির রায়হান ও প্রযোজনা করেছেন ইফতেখারুল আলম কিসলু। এটিই সমগ্র পাকিস্তান তথা বাংলাদেশের চলচ্চিত্রের ইতিহাসে নির্মিত প্রথম রঙ্গীন চলচ্চিত্র। এ ছবিতে অভিনয় করেন রোজী সামাদ, হারুন রশীদ, খলিলউল্লাহ খান, সুমিতা দেবী প্রমুখ।
একজন অধ্যাপকের নেতৃত্বে শহীদ (হারুন রশীদ) ও একদল ছাত্রছাত্রী ভ্রমণ করতে যায় একটি স্থানে যেখানে শহীদের (খলিল) দেখা হয় পুরনো বন্ধু শংকরের সাথে। শংকর হোটেল চালায়। ওখানে আরেকটি হোটেল চালায় শায়লা (সুমিতা দেবী) নামক এক মেয়ের চাচা। শংকরের মা ও শায়লার চাচার মধ্যে ব্যবসায়িক কোনো দ্বন্দ্ব থাকলেও এই দুই তরুণ-তরুণী একে অপরকে গভীরভাবে ভালোবাসে। তাদের এই প্রেমে বাধা হয়ে দাড়ায় এক মন্দ লোক।
অন্যদিকে শহীদ ও তার দল শায়লা ও শংকরকে সহায়তা দেয়। ঠিক এমন সময় নিশাত (রোজী সামাদ) নামের এক তরুণীর সাথে পরিচয় ঘটে শহীদের। পরিচয় থেকে দুজনের প্রেম। ঘটনার আবর্তে শংকর ও শায়লা নিহত হয়। শেষদৃশ্যে বিষাদের মধ্যে শহীদ - নিশাতের বিয়ে হয়।
চলচ্চিত্রের সংগীত পরিচালনা করেন বিখ্যাত সংগীত পরিচালক ও সংগীতশিল্পী খান আতাউর রহমান। এ ছবিতে মোট ৬টি গান রয়েছে। গানগুলোতে কণ্ঠ দেন বশীর আহমেদ, ফেরদৌসী বেগম, আবদুল জব্বার, আখতার সাদ, মাহবুবুর রহমান প্রমুখ। এ ছবিতে সঙ্গীতের ভূমিকা বিশেষভাবে উল্লেখযোগ্য। ছবির কাহিনী থেকে গানগুলোই অধিক জনপ্রিয়তা পায়।
১৯৬৫ সালে পাকিস্তানের চলচ্চিত্রের সর্বোচ্চ সম্মাননা 'নিগার অ্যাওয়ার্ড ১৯৬৪' এ সুমিতা দেবী শ্রেষ্ঠ পার্শ্বচরিত্র অভিনেত্রী হিসাবে পুরস্কৃত হন।
রাজেন্দ্র কুমার

রাজেন্দ্র কুমার (১৯২৯-১৯৯৯) ভারতের একজন অভিনেতা, প্রযোজক এবং পরিচালক ছিলেন। ১৯৫০ সালে অভিনয় শুরু করে তিনি ষাটের দশকে মোটামুটি জনপ্রিয়তা পেয়ে গিয়েছিলেন। আশিটিরও বেশি হিন্দি চলচ্চিত্রে অভিনয়কারী রাজেন্দ্র জন্মেছিলেন বর্তমান পাকিস্তানের পাঞ্জাব প্রদেশে। তার দাদা ব্রিটিশ ভারতীয় সেনাবাহিনীর কেরানি ছিলেন এবং পিতা করাচী শহরে ব্যবসা করতেন। ভারত বিভাজনের পর রাজেন্দ্ররা মুম্বাইতে চলে আসেন এবং রাজেন্দ্র চলচ্চিত্রে কাজ করবেন বলে সিদ্ধান্ত নেন, নায়ক হওয়ার ইচ্ছে তার ছিলোনা, তিনি প্রথমে পরিচালক হতে চাইতেন।
ভারতীয় শহরসমূহের মাথাপিছু জিডিপি অনুযায়ী তালিকা

নিচের তালিকাটি ২০১৪ সালের জন্য তাদের মাথাপিছু জিডিপি অনুসারে শীর্ষ ৬ টি ভারতীয় মহানগরকে তালিকাভুক্ত করে।
কিট্টুর চেন্নাম্মা

কিট্টুর চেন্নাম্মা (১৭৭৮―১৮২৯) কোম্পানি শাসনামলে দেশীয় রাজ্য কিট্টুরের রানী ছিলেন। তিনি ১৮২৪ সালে লাপসির মতবাদ অনুযায়ী ব্রিটিশ ইস্ট ইন্ডিয়া কোম্পানি কিট্টুর রাজ্য দখল করতে চাইলে তিনি তাদের বিরুদ্ধে সশস্ত্র সংগ্রামে নেতৃত্ব দেন। প্রথম দুইটি যুদ্ধে কোম্পানি ব্যর্থ হলেও তৃতীয় যুদ্ধে কিট্টুর চেন্নাম্মা পরাজিত হন ও তাকে বন্দি করা হয়। ব্রিটিশদের বিরুদ্ধে বিদ্রোহ ঘোষণাকারী প্রথম দিককার নারী শাসকদের মধ্যে তিনি অন্যতম। তাকে এখন কর্ণাটক রাজ্যে বীরের মর্যাদা দেওয়া হয়।
১৭৭৮ সালের ২৩ অক্টোবর বর্তমান ভারতের কর্ণাটক রাজ্যের বেলাগাভি জেলার কাকাতি গ্রামে জন্মগ্রহণ করেন কিট্টুর চেন্নাম্মা। তিনি লিঙ্গায়েত সম্প্রদায় থেকে এসেছিলেন। অল্প বয়সেই অশ্ব চালনা, তীর নিক্ষেপ, তরবারি চালনা প্রভৃতি সমরবিদ্যা শিখেছিলেন তিনি।
১৫ বছর বয়সে দেসাই পরিবারের রাজা মল্লসারজার সাথে বিবাহবন্ধনে আবদ্ধ হন কিট্টুর চেন্নাম্মা।
১৮২৪ সালে এক পুত্র রেখে তাকে ছেড়ে তার স্বামী পরলোকগমন করেন। তাকে সামলাতে হয় কিট্টুর রাজ্য। সেই বছরেই তার পুত্রসন্তানের মৃত্যু ঘটে। পুত্রসন্তানের মৃত্যুর পর তিনি শিবলিঙ্গাপ্পাকে দত্তক নেন এবং কিট্টুর রাজ্যের উত্তরাধিকারী ঘোষণা করেন।
বিষয়টি ব্রিটিশ ইস্ট ইন্ডিয়া কোম্পানি সুনজরে দেখে নি। কোম্পানি কর্তৃপক্ষ ডকট্রাইন অফ ল্যাপস নীতি অনুসরণ করার কথা বলেন। এই নীতি অনুযায়ী যদি কোন দেশীয় রাজ্যের শাসক নিঃসন্তান অবস্থায় মারা যান, বা তার কোন সন্তান যদি উত্তরাধিকারী হবার জন্য বেঁচে না থাকে, তবে সে রাজ্য কোম্পানি অধিগ্রহণ করবে।
এরপর ইস্ট ইন্ডিয়া কোম্পানি রাজ্যটি অধিগ্রহণ করে ও প্রতিনিধি নিযুক্ত করে। রানী কিট্টুর চেন্নাম্মা বিষয়টির শান্তিপূর্ণ সমাধানের জন্য বোম্বে প্রেসিডেন্সির তৎকালীন লেফটেন্যান্ট গভর্নর মাউন্টস্টুয়ার্ট এলফিনস্টোনের কাছে চিঠি পাঠান। কিন্তু, দুই পক্ষ সমঝোতায় না পৌঁছানোয় বিষয়টি যুদ্ধ পর্যন্ত গড়ায়।
বিশ হাজারের অধিক সৈন্য নিয়ে ব্রিটিশরা ঝাঁপিয়ে পড়ে কিট্টুর রাজ্যের সেনাবাহিনীর উপর। প্রথম যুদ্ধে ব্রিটিশরা শোচনীয়ভাবে পরাজিত হয়। ব্রিটিশদের রাজনৈতিক এজেন্ট সেন্ট জন থ্যাকারে যুদ্ধে নিহত হন। রানী চেন্নাম্মার সেনাবাহিনীর বীর লেফটেন্যান্ট আমাতুর বালাপ্পা অসাধারণ রণনৈপুণ্য প্রদর্শন করেন। স্যার ওয়াল্টার এলিয়ট ও স্টিভেনসন বন্দী হন এবং পরে রানী চেন্নাম্মার নির্দেশে তাদের মুক্তি দেওয়া হয়।
দ্বিতীয় যুদ্ধে ব্রিটিশদের পক্ষে সোলাপুরের সাব কালেক্টার মুনরো মারা যান। দুর্ভাগ্যজনকভাবে যুদ্ধে রানী কিট্টুর চেন্নামা বন্দী হন এবং বালি হোংগল দুর্গে তাকে বন্দী করা হয়। সেখানেই ১৮২৯ সালের ২ ফেব্রুয়ারি তার মৃত্যু ঘটে।
রানী বন্দী হওয়া সত্ত্বেও তার লেফটেন্যান্ট সঙ্গোলি রায়ান্না রানীর পক্ষে যুদ্ধ চালিয়ে যান। কিন্তু, রায়ান্না বন্দি হলে সব বিফলে যায়। রানীর পালিত পুত্র শিবলিঙ্গাপ্পাকেও বন্দি করা হয়।
রানী কিট্টুর চিন্নাম্মার স্মৃতিকে ভুলে যায় নি কর্ণাটকের মানুষ। তার স্মৃতিতে, ব্রিটিশদের বিরুদ্ধে তার প্রথম বিজয়কে উপলক্ষ করে প্রতি বছরের ২২-২৪শে অক্টোবর কিট্টুরে কিট্টুর উৎসব উদযাপিত হয়।
২০০৭ সালে ভারতের প্রথম মহিলা রাষ্ট্রপতি প্রতিভা পাটিল রানী কিট্টুর চেন্নাম্মার মূর্তি উন্মোচন করেন। মূর্তিটি নির্মিত হয়েছিল কিট্টুর রানী চেন্নাম্মা স্মৃতি কমিটির উদ্যোগে এবং এর নির্মাতা ছিলেন বিজয় গৌর।
এছাড়াও, বেঙ্গালুরু, বেলগাঁও ও কিট্টুরে তার মূর্তি আছে।
বালি হোংগল তালুকে তাকে সমাহিত করা হয়েছে। কিট্টুর চেন্নাম্মার সমাধিসৌধ পড়ে আছে অবহেলায়।
কুলদীপ সিং ব্রার

কুলদীপ সিং ব্রার ভারতীয় সেনাবাহিনীর একজন জেনারেল ছিলেন। ১৯৭১ সালে তিনি পাকিস্তান সেনাবাহিনীর সঙ্গে যুদ্ধে গুরুত্বপূর্ণ অবদান রাখেন, ১৯৮৪ সালে তিনি উগ্রপন্থী শিখদের বিরুদ্ধে অপারেশন ব্লুস্টার নামক সামরিক অভিযানের সফল নেত্বত্ব দিয়েছিলেন মেজর-জেনারেল পদবীতে। কুলদীপ এই সামরিক অভিযানের পর হিংস্র জেনারেল হিসেবে স্বীকৃতি পেয়েছিলেন।
কুলদীপ ১৯৫৪ সালে মারাঠা লাইট ইনফ্যান্ট্রি রেজিমেন্টে লেফটেন্যান্ট হিসেবে যোগ দিয়েছিলেন। ভারত-পাকিস্তান যুদ্ধ ১৯৭১ চলাকালে তিনি একটি পদাতিক ব্যাটেলিয়নের অধিনায়ক ছিলেন লেফটেন্যান্ট কর্নেল পদবীতে। ১৯৭১ সালের ১৬ই ডিসেম্বর পূর্ব পাকিস্তানের ঢাকাতে কর্নেল কুলদীপের ব্যাটেলিয়নের সৈনিকেরা প্রথম ঢাকা প্রবেশ করেছিলো। বর্তমান বাংলাদেশের জামালপুর জেলাতে ১০ই ডিসেম্বর ১৯৭১ তারিখের রাতে ব্যাটেলিয়নের বীরত্বপূর্ণ লড়াইয়ের জন্য কুলদীপ অধিনায়ক হিসেবে বীরচক্র ম্যাডেল পেয়েছিলেন, তার ব্যাটেলিয়ন পাকিস্তান সেনাবাহিনীর ৩১তম বেলুচ রেজিমেন্টের সঙ্গে লড়াই করছিলো।
১৯৮৪ সালে প্রধানমন্ত্রী ইন্দিরা গান্ধী ভারতে জেগে ওঠা শিখ উগ্রপন্থী আন্দোলন দমন করার সিদ্ধান্ত নিয়েছিলেন, তিনি সেনাবাহিনীর তৎকালীন উপপ্রধান জেনারেল শ্রীনিবাস কুমার সিনহাকে নির্দেশ দিয়েছিলেন এই ব্যাপারে কিছু করার জন্য। জেনারেল শ্রীনিবাস ইতঃস্তত করলে ইন্দিরা গান্ধী নবম ডিভিশনের অধিনায়ক জেনারেল ব্রার এবং পশ্চিম সেনা কমান্ড প্রধান জেনারেল কৃষ্ণস্বামী সুন্দরজীকে ব্যবস্থা নিতে বলেন শিখদের বিরুদ্ধে, জেনারেল রণজিৎ সিং দয়াল যিনি পশ্চিম সেনা কমান্ডের প্রধান স্টাফ কর্মকর্তা ছিলেন এই সামরিক অভিযানের নাম দিয়েছিলেন ব্লুস্টার।
জেনারেল ব্রার তার নবম ডিভিশন নিয়ে অপারেশন মেটাল পরিচালনা করেছিলেন যেটার কাজ ছিলো স্বর্ণমন্দির থেকে সকল জঙ্গী (জঙ্গীনেতা ভিন্দ্রনওয়ালে সহ) গ্রেফতার করা। এছাড়াও অপারেশন শপ নামের আরেকটি সামরিক অভিযান দ্বারা পাঞ্জাব প্রদেশের আনাচে কানাচে লুকিয়ে থাকা সকল জঙ্গীদের উপর হামলা চালানো ছিলো জেনারেল ব্রারের দায়িত্ব। সামরিক অভিযানের ফলশ্রুতিতে শিখদের ৪৯৩ জঙ্গী নিহত হয় এবং ২৩৬ জন গ্রেফতার হয়।
লেফটেন্যান্ট জেনারেল হবার পর কুলদীপ পূর্বাঞ্চলীয় সেনা কমান্ডের অধিনায়ক হিসেবে দায়িত্ব পেয়েছিলেন যেটার সদর-দপ্তর পশ্চিমবঙ্গে ছিলো।
চন্দ্রকলা এ. হটে

ড. চন্দ্রকলা আনন্দরাও হটে (১৯০৩-১৯৯০) একজন বিখ্যাত লেখক, নারীবাদী ও সমাজকর্মী ছিলেন। তিনি বোম্বের (বর্তমান:মুম্বাই) এস.এন.ডি.টি. বিশ্ববিদ্যালয়ে সমাজবিজ্ঞান বিষয়ের অধ্যাপক ছিলেন।
১৯০৩ সালের সেপ্টেম্বর মাসের ১২ তারিখে জন্মগ্রহণ করেন তিনি। তাঁর পিতার নাম ড. জগন্নাথ মুর্কুতে এবং মাতার নাম লহনিবাই মুর্কুতে।
চন্দ্রকলা জন্মেছিলেন মুম্বাইয়ের দইভাদন্য সম্প্রদায়ে। শিক্ষা তাঁর জীবনে গুরুত্বপূর্ণ ভূমিকা পালন করেছে। তিনি আনন্দরাও রামকৃষ্ণ হটের সাথে বিবাহবন্ধনে আবদ্ধ হন। বিয়ের পর তিনি নিজের নাম পরিবর্তন করে চন্দ্রকলা আনন্দরাও হটে রাখেন।
তিনি অর্থনীতিতে এমএ পাস করেছিলেন। এরপর তিনি সমাজবিজ্ঞানে পিএইচডি ডিগ্রি লাভ করেন। তাঁর গবেষণামূলক প্রবন্ধের শিরোনাম ছিল " হিন্দু ওম্যান অ্যান্ড হার ফিউচার"। তিনি ভারতের প্রখ্যাত সমাজবিজ্ঞানী ড. জি. এস. ঘুরয়ের অনুপ্রেরণায় প্রবন্ধটি লিখেছিলেন।
ড. চন্দ্রকলা আনন্দরাও হটে যুগের তুলনায় আধুনিক চিন্তাভাবনার অধিকারী ছিলেন। তিনি শিক্ষাগ্রহণের পাশাপাশি নারীদের কর্মক্ষেত্রে যোগ দেওয়া উচিত বলে মনে করতেন।
১৯৬৯ সালে তাঁর "চেঞ্জিং স্ট্যাটাস অব ওম্যান ইন পোস্ট-ইন্ডিপেন্ডেন্স ইন্ডিয়া" শিরোনামে একটি বই প্রকাশিত হয়। ১৯৭৮ সালে তাঁর লেখা "টার্ন..?হুইদার...?টু. ...?" বইটি প্রকাশিত হয়। এছাড়াও, ইংরেজি ও মারাঠি ভাষার বিভিন্ন সাময়িকীতে লিখেছেন তিনি।
ড. চন্দ্রকলা আনন্দরাও হটে বোম্বের এসএনডিটি মহিলা বিশ্ববিদ্যালয়ে সমাজবিজ্ঞান বিষয়ে অধ্যাপনা করতেন।
১৯৭৫ সালে তিনি সমাজের পিছিয়ে পড়া নারীদের জন্য "কুটুম্বসখি" সংগঠন চালু করেন। এই সংগঠনের উদ্দেশ্য ছিল, নারীদের স্বনির্ভর করে গড়ে তোলা।
ক্রিকেটার বিজয় মার্চেন্টের একটি কারখানা থেকে কাপড় কিনে সায়া সেলাই করার মধ্য দিয়ে যাত্রা শুরু হয় সংগঠনটির। এরপর, মুনাফা বাড়ানোর জন্য সংগঠনটি জলখাবার তৈরি করা শুরু করে। সংগঠনটি ছিল একটি সফল উদ্যোগ। সংগঠনটি বহু নারীকে স্বনির্ভর করে গড়ে তোলে।
তিন সন্তান রেখে তাঁর স্বামী মারা গিয়েছিলেন। চন্দ্রকলা আনন্দরাও হটে তাঁর তিন সন্তানকে বড় করে তোলেন। তিনি ধর্মীয় ব্যক্তিত্ব গুরুদেব আর. ডি. রানাডের অনুসারী ছিলেন। ১৯৯০ সালে মুম্বাইয়ে ইসোফেগাল ক্যান্সারে আক্রান্ত হয়ে মৃত্যুবরণ করেন চন্দ্রকলা আনন্দরাও হটে। তাঁর স্মৃতিতে দক্ষিণ মুম্বইয়ের গিরগাঁওয়ের একটি নগরচত্বরের নাম চন্দ্রকলাবাই হটে চক রাখা হয়।
১৯৪৮ সালে তাঁর পিএইচডি থিসিস বই আকারে বের হয়। " হিন্দু উইমেন অ্যান্ড হার ফিউচার" শিরোনামের বইটির ভূমিকা লিখেছিলেন ড. এন. ভি. গাদগিল। চন্দ্রকলা আনন্দরাও হটে রচিত গ্রন্থগুলো হল:
বক্সার শর্টস

পুরুষদের জাঙ্গিয়া অথবা বক্সার শর্টস হচ্ছে পুরুষদের পরিধেয় নিম্নাঙ্গের অন্তর্বাস। ১৯৪৪ সাল থেকে বক্সার শব্দটি ব্যবহৃত হয়ে আসছে। শব্দটি মুষ্টিযোদ্ধাদের ব্যবহৃত হাফ-প্যান্ট থেকে চালু হয়েছিলো। বিভিন্ন ডিজাইনের বক্সার পাওয়া যায়।
১৯২৫ সালে জ্যাকব গলোম্ব মুষ্টিযোদ্ধাদের জন্য ইল্যাস্টিক ওয়েস্ট ট্রাঙ্ক তৈরি করেন, মুষ্টিযোদ্ধারা তখন লেদার-বেল্টের ট্রাঙ্ক পরতেন। এই ট্রাঙ্কগুলো এখন বক্সার ট্রাঙ্ক হিসেবে পরিচিত, ট্রাঙ্কগুলো জনপ্রিয় হয়ে উঠেছিলো তবে ১৯৩০ এর দশকে নতুন জাঙ্গিয়া চালু হলে জ্যাকবের তৈরি করা ট্রাঙ্কের বিক্রি আস্তে আস্তে কমে যায়। ১৯৪৭ সালে বক্সার জাঙ্গিয়া আবার জনপ্রিয়তা অর্জন করা শুরু করে। পরবর্তী ৪০ বছরে এই বক্সার জাঙ্গিয়া তরুণ ছেলে সহ বয়স্ক পুরুষদের মাঝেও জনপ্রিয় হয়ে ওঠে।
১৯৮৫ সালে যুক্তরাষ্ট্রে ত্রিভুজ জাঙ্গিয়ার পর এই বক্সার জাঙ্গিয়াই ছিলো দ্বিতীয় সর্বোচ্চ বিক্রিত জাঙ্গিয়া। তখন যারা বক্সার জাঙ্গিয়া কিনতেন তাদের অধিকাংশই ছিলেন মধ্যবয়সী, তাদের মধ্যে যারা যুক্তরাষ্ট্র সামরিক বাহিনীতে আগে ছিলেন তারা সাদা রঙের বক্সার পছন্দ করতেন। শর্ট বক্সার তখনই চালু হয়ে গিয়েছিলো যেটা তরুণরা কিনতেন, এবং এটা বিভিন্ন রঙের পাওয়া যেত। ১৯৮৫ সালে বক্সার জাঙ্গিয়া একটি ফ্যাশন হিসেবে পরিচিতি পেয়ে গিয়েছিলো। ১৯৯০ এর দশকে নতুন ধরনের বক্সার জাঙ্গিয়া চালু হয়।
মেয়েদের বক্সার সাম্প্রতিক সময়ে বাজারে আসা মেয়েদের অন্তর্বাসের একটি ধরন। এটা প্রায়ই প্যান্টি, থং এবং জি স্ট্রিংয়ের শালীন বিকল্প হিসেবে পরিধেয় হয়। দৃশ্যমান প্যান্টি লাইন উৎপাদন করতে কম সম্ভাবনা হওয়ার অতিরিক্ত সুবিধার রয়েছে। এটা সাধারণত অন্যান্য অন্তর্বাস থেকে আকারে দীর্ঘ হয় এবং নিবিড়ভাবে পুরুষদের বক্সার প্রতিমূর্তির অনুরূপ। তাই একে মেয়েদের বক্সার বলা হয় ৷
মধুর জাফরি

মধুর জাফরি, সিবিই (বিবাহ-পূর্ব বাহাদুর; জন্ম ১৩ আগস্ট ১৯৩৩) একজন জন্মসূত্রে ভারতীয় অভিনেত্রী, খাদ্য ও ভ্রমণ বিষয়ক লেখিকা এবং টেলিভিশন ব্যক্তিত্ব। ওনার প্রথম পাকপ্রণালীর বই "অ্যান ইনভিটেশন টু ইন্ডিয়ান কুকিং (১৯৭৩)"-এর মাধ্যমে ভারতীয় রন্ধনশৈলী আমেরিকাতে জনপ্রিয় করার কৃতিত্ব ওনাকে দেওয়া হয়। বইটিকে ২০০৬ সালে "জেমস বেয়ার্ড ফাউন্ডেশনের" "কুকবুক হল অফ ফেম"-এর অন্তর্গত করা হয়। মধুর জাফরি এক ডজনেরও বেশি পাকপ্রণালীর বই লিখেছেন ও এই বিষয়ক অনেক টেলিভিশন অনুষ্ঠানে অংশ নিয়েছেন। এর মধ্যে সবথেকে উল্লেখযোগ্য ১৯৮২ সালে যুক্তরাজ্যে শুরু হওয়া টেলিভিশন অনুষ্ঠান "মধুর জাফরিস ইন্ডিয়ান কুকরি"। নিউ ইয়র্ক সিটির "দাওয়াত"-এর, যা কিনা খাদ্য সমালোচকদের মতে ওই শহরের অন্যতম সেরা ভারতীয় খাবারের রেস্তোরা, উনি খাদ্য পরামর্শদাতা।
চিত্র নির্মাতা জেমস আইভরি ও ইসমাইল মার্চেন্টকে একসাথে কাজ করানোর পিছনে ওনার অবদান অনস্বীকার্য। উনি এনাদের বেশ কিছু সিনেমাতে অভিনয় করেন। এর মধ্যে উল্ল্যেখযোগ্য ১৯৬৫ সালের "শেক্সপিয়রওয়ালা", যার জন্য মধুর পঞ্চদশতম বার্লিন আন্তর্জাতিক চলচ্চিত্র উৎসবে সেরা অভিনেত্রীর রৌপভল্লুক জেতেন।
১৯৩৩ সালের ১৩ই আগস্ট দিল্লীর সিভিল লাইন্স-এ হিন্দু কায়স্থ যৌথ পরিবারে মধুর জাফরির জন্ম। লালা রাজ বংশ বাহাদুর ও কাশ্মিরণ রাণীর ছয় সন্তানের মধ্যে মধুর পঞ্চম।
জেমস আইভরি ও ইসমাইল মার্চেন্টকে একসাথে আনার পিছনে বড় হাত ছিল মধুর জাফরির।
আইভরি ও মার্চেন্ট ১৯৬৩ সালে "দ্য হাউসহোল্ডার" বানাতে ভারতে আসলে শশী কাপুর ও তার শ্বশুরবাড়ীর লোকেদের ওদের সাথে আলাপ হয়। শশীর শ্বশুর-শ্বাশুরি জোফ্রি কেন্ডাল ও লরা লিডেল সেই সময়ে "শেক্সপিয়রানা" নামক ভ্রাম্যমাণ থিয়েটার কোম্পানি নিয়ে সারা ভারত ঘুরে শেক্সপিয়রের নাটক অভিনয় করছিলেন। মধুর ও সৈয়দ জাফরির মূল ধারণার সাথে "শেক্সপিয়রানার" সত্য ঘটনা মিশিয়ে আইভরি ও মার্চেন্ট তাদের পরবর্তী ছবি "শেক্সপিয়রওয়ালা"র পরিকল্পনা করেন। ছবিতে মধুর একজন চিত্রতারকার চরিত্রে অভিনয় করেন।
পরবর্তীকালে উনি আইভরি ও মার্চেন্টের সাথে আরো ছবিতে কাজ করেন, যেমন দ্যা গুরু (১৯৬৯), অটোবিয়োগ্রাফি অফ আ প্রিন্সেস (১৯৭৬), হিট অ্যান্ড ডাস্ট (১৯৮২) এবং দ্যা পারফেক্ট মার্ডার (১৯৮৮)। ১৯৯৯ সালের কটন মেরি উনি মার্চেন্টের সাথে সহ পরিচালনা করেন।
মধুর প্রথম বিবাহ করেন সাইদ জাফরিকে। ওনাদের তিনটি কন্যা সন্তান আছে। জিয়া, মীরা ও সাকিনা।
১৯৬৬ সৈয়দের সাথে বিবাহ বিচ্ছেদের পরে ১৯৬৯ সালে মধুর স্যানফোর্ড অ্যালেনকে বিবাহ করেন। স্যানফোর্ড সেই সময়ে নিউ ইয়র্ক ফিলহার্মোনিক অর্কেস্ট্রায় ভায়োলিন বাদক ছিলেন।
যোসেফ উইলোবি

যোসেফ থমাস উইলোবি (; জন্ম: ৭ নভেম্বর, ১৮৭৪ - মৃত্যু: ১১ মার্চ, ১৯৫২) হ্যাম্পশায়ারের অল্ডারশট এলাকায় জন্মগ্রহণকারী ইংরেজ বংশোদ্ভূত দক্ষিণ আফ্রিকান আন্তর্জাতিক ক্রিকেটার ছিলেন।
দক্ষিণ আফ্রিকা ক্রিকেট দলের অন্যতম সদস্য ছিলেন তিনি। ১৮৯৬ সময়কালে সংক্ষিপ্ত সময়ের জন্যে দক্ষিণ আফ্রিকার পক্ষে আন্তর্জাতিক ক্রিকেটে অংশগ্রহণ করেছিলেন। দলে তিনি মূলতঃ ডানহাতি ফাস্ট বোলার হিসেবে খেলতেন। এছাড়াও নিচেরসারিতে ডানহাতে ব্যাটিংয়ে পারদর্শী ছিলেন যোসেফ উইলোবি।
সমগ্র খেলোয়াড়ী জীবনে দুইটিমাত্র টেস্টে অংশগ্রহণের সুযোগ পেয়েছিলেন যোসেফ উইলোবি। এ দুটি খেলাই তার প্রথম-শ্রেণীর ক্রিকেটে অংশগ্রহণ ছিল। ১৮৯৫-৯৬ মৌসুমে স্যার টিম ও’ব্রায়ানের নেতৃত্বে ইংরেজ দল তিন টেস্ট নিয়ে গড়া সিরিজ খেলার উদ্দেশ্যে দক্ষিণ আফ্রিকা গমন করে। ১৩ ফেব্রুয়ারি, ১৮৯৬ তারিখে পোর্ট এলিজাবেথের ক্রুসেডার্স গ্রাউন্ডে অনুষ্ঠিত ইংল্যান্ড দলের বিপক্ষে সিরিজের প্রথম টেস্টে অভিষেক ঘটে তার। ঐ টেস্টে দক্ষিণ আফ্রিকার পক্ষে - এফ.জে. কুক, আর.এ. গ্লিসন, সি.এফ.ডব্লিউ. হাইম, জে. মিডলটন, আর.এম. পুর, জে.এইচ. সিনক্লেয়ার, জে.টি. উইলোবি এবং ইংল্যান্ডের পক্ষে - এইচ.আর. ব্রোমলি-ডেভেনপোর্ট, এইচ.আর. বাট, সি.বি. ফ্রাই, দ্য সেভেন্থ লর্ড হক, টি.ডব্লিউ. হেওয়ার্ড, এ.জে.এল. হিল, এ.এম. মিলার, সি.ডব্লিউ. রাইট, এস.এম.জে. উডসের একযোগে অভিষেক পর্ব সম্পন্ন হয়েছিল। জর্জ লোহম্যানকে উভয় ইনিংসেই শূন্য রানে বিদেয় করেন তিনি। অপরদিকে, জর্জ লোহম্যানও তাকে উভয় ইনিংসে শূন্য রানে প্যাভিলিয়নে ফেরৎ পাঠিয়েছিলেন।
দক্ষিণ আফ্রিকার এ. বি. ট্যানক্রেড, ইন্স, রিচার্ডস ও রো - সম্পূর্ণরূপেই ব্যর্থ হয়েছিলেন। জর্জ লোহম্যান দ্বিতীয় ইনিংসে অসাধারণ বোলিংশৈলী উপহার দেন। হ্যাট্রিকসহ ৮/৭ করে নতুন টেস্ট রেকর্ড গড়েন ও স্বাগতিকদেরকে মাত্র ৩০ রানে গুটিয়ে দেন। দক্ষিণ আফ্রিকার ঐ ইনিংসটি ১৯৫৪-৫৫ মৌসুমে নিউজিল্যান্ডের ২৬ রান করা পর্যন্ত সর্বনিম্ন দলীয় ইনিংসরূপে স্বীকৃতি পায়। খেলায় তার দল ২৮৮ রানে সফরকারীদের কাছে পর্যদুস্ত হয়। খেলায় উইলোবি মোট চার উইকেট পান।
দ্বিতীয় টেস্টে তাকে দলের বাইরে রাখা হয়। কেপটাউনের নিউল্যান্ডসের তৃতীয় টেস্টে অংশ নেন। খেলায় তার দল ইনিংস ও ৩৩ রানে পরাজিত হয়। এরপর আর তাকে টেস্ট ক্রিকেটে অংশগ্রহণ করতে দেখা যায়নি।
১১ মার্চ, ১৯৫২ তারিখে কেপটাউনের প্লামস্টিডে ৭৮ বছর বয়সে যোসেফ উইলোবি’র দেহাবসান ঘটে।
জামশরু জেলা

জামশরু জেলা (, ), পাকিস্তানের সিন্ধু প্রদেশে অবস্থিত একটি জেলা। জামশরু শহর হচ্ছে জামশরু জেলার রাজধানী।
২০০৪ সালের ডিসেম্বরে জামশরু জেলা দাদু জেলা থেকে বিভক্ত করে গঠন করা হয়। এটি সিন্ধু নদীর পশ্চিম তীরে অবস্থিত। কোত্রি তালুকার সদর দপ্তর হচ্ছে কোত্রি।
জেলা প্রশাসনিকভাবে নিম্নোক্ত তহশিলগুলিতে বিভক্ত:
জেলাটির কেন্দ্রীয় শহরের নাম হচ্ছে সান।
মালিঙ্গা বান্দারা

হেরাথ মাদিয়ানসেলাগে চরিতা মালিঙ্গা বান্দারা (; জন্ম: ৩১ ডিসেম্বর, ১৯৭৯) কালুতারায় জন্মগ্রহণকারী সাবেক শ্রীলঙ্কান আন্তর্জাতিক ক্রিকেটার। শ্রীলঙ্কা ক্রিকেট দলের অন্যতম সদস্য ছিলেন তিনি। ১৯৯৮ থেকে ২০১০ সময়কালে শ্রীলঙ্কার পক্ষে আন্তর্জাতিক ক্রিকেটের সকল স্তরে অংশগ্রহণ করেছিলেন।
ঘরোয়া প্রথম-শ্রেণীর শ্রীলঙ্কান ক্রিকেটে রাগামা, গালে, নন্দেস্ক্রিপ্টস, কালুতারা দলে অংশগ্রহণ ছিল তার। ইংরেজ কাউন্টি ক্রিকেটে গ্লুচেস্টারশায়ার ও কেন্ট দলের প্রতিনিধিত্ব করেছেন তিনি। দলে তিনি মূলতঃ ডানহাতে লেগ ব্রেক বোলিং করতেন। এছাড়াও ডানহাতে নিচেরসারিতে ব্যাটিং করতেন মালিঙ্গা বান্দারা।
কালুতারা বিদ্যালয়ে পড়াশোনা করেছেন তিনি। শ্রীলঙ্কান ঘরোয়া ক্রিকেটে মালিঙ্গা বান্দারা গালে ক্রিকেট ক্লাবের প্রতিনিধিত্ব করেছেন। এরপূর্বে সারে চ্যাম্পিয়নশীপে অংশগ্রহণকারী নরম্যান্ডি ক্রিকেট ক্লাবের পক্ষে দুই মৌসুম অতিবাহিত করেছেন। এ সময়ে ক্লাবের পক্ষে ৫৫টি খেলায় অংশ নিয়েছিলেন। এছাড়াও, ২০০৫ সালে গ্লুচেস্টারশায়ারের সদস্যরূপে কাউন্টি ক্রিকেটে অংশগ্রহণ করেছিলেন তিনি। বল হাতে বেশ সফলতা পেয়েছিলেন এখানে। ফলশ্রুতিতে, ঐ মৌসুমে গ্লুচেস্টারশায়ার কর্তৃপক্ষ ‘মৌসুমের বর্ষসেরা খেলোয়াড়’ হিসেবে তাকে নামাঙ্কিত করে। ২০১০ সালে কেন্ট ক্লাবে যোগদান করেন তিনি।
১৯৯৮ সালে নিউজিল্যান্ডের বিপক্ষে মালিঙ্গা বান্দারা’র টেস্ট ক্রিকেটে অভিষেকে ঘটে। কিন্তু দূর্বল ক্রীড়াশৈলী প্রদর্শনের প্রেক্ষিতে দলের বাইরে অবস্থান করতে হয় তাকে। মার্চ, ২০০৫ সালে ইংল্যান্ড এ দলের বিপক্ষে কার্যকরী ভূমিকায় অবতীর্ণ হয়েছিলেন। খেলায় তিনি ১২৬ রান খরচায় এগারো উইকেট দখল করেছিলেন। ফলশ্রুতিতে ডিসেম্বর মাসে অনুষ্ঠিত টেস্টে পুনরায় অংশগ্রহণের সুযোগ পান। ভারতের বিপক্ষে তিন টেস্টের সিরিজে ৩২.৮৮ গড়ে নয় উইকেট পেয়েছিলেন মালিঙ্গা বান্দারা।
জানুয়ারি, ২০০৬ সালে ওয়েলিংটনে স্বাগতিক নিউজিল্যান্ডের বিপক্ষে একদিনের আন্তর্জাতিকে অভিষেক ঘটে মালিঙ্গা বান্দারা’র। ঐ প্রতিযোগিতায় ব্যাপক সফলতার স্বাক্ষর রাখেন তিনি। ২৩.৯২ গড়ে চৌদ্দ উইকেট পেয়েছিলেন। ২৯.২ স্ট্রাইক রেট ও ৪.৯০ ইকোনোমি রেট ছিল তার। জনপ্রিয় ক্রিকেটার মুত্তিয়া মুরালিধরনের তুলনায়ও বেশ ভালো করেন। ৭ ফেব্রুয়ারি, ২০০৬ তারিখে ভিবি সিরিজের রাউন্ড রবিন লীগের চূড়ান্ত খেলায় দক্ষিণ আফ্রিকার মুখোমুখি হন। হোবার্টের বেলেরিভ ওভালে অনুষ্ঠিত ঐ খেলায় ৪/৩১ পান। এটিই ওডিআইয়ে তার ব্যক্তিগত সেরা বোলিং পরিসংখ্যান ছিল। এরফলে, অস্ট্রেলিয়ার বিপক্ষে চূড়ান্ত খেলায় শ্রীলঙ্কার অংশগ্রহণ নিশ্চিত হয়।
এরপর ২০০৫-০৬ মৌসুমে সফরকারী পাকিস্তান ও ২০০৬ সালে ইংল্যান্ডের বিপক্ষে টেস্ট সিরিজে উপেক্ষিত হন তিনি।
হাংচৌ উপসাগর

হাংচৌ উপসাগর (; হাংচৌ ভাষায়: Han-tsei uae) পূর্ব চীন সাগরের একটি খাঁড়ি। এটি গণচীনের চচিয়াং প্রদেশ এবং সাংহাই পৌরসভা দ্বারা বেষ্টিত। ছিয়েনথাং নদীটি এই উপসাগরে পতিত হয়েছে।
উপসাগরটি সাংহাইয়ের দক্ষিণে অবস্থিত। উপসাগরটির শেষ মাথায় হাংচৌ শহরটি অবস্থিত। হাংচৌ উপসাগরের অনেকগুলি ক্ষুদ্র ক্ষুদ্র দ্বীপ আছে, যেগুলিকে একত্রে চৌশান দ্বীপপুঞ্জ নামে ডাকা হয়।
হাংচৌ উপসাগরটি বিশ্বের সর্বোচ্চ জোয়ারকালীন জলোচ্ছ্বাসের কারণে বিখ্যাত, যার উচ্চতা প্রায় ৩০ ফুট বা ৯ মিটার উঁচু হতে পারে এবং যা ঘন্টায় প্রায় ৪০ কিলোমিটার বেগে অগ্রসর হতে পারে।
উপসাগরটির উপর দিয়ে হাংচৌ উপসাগর সেতুটি অতিক্রম করেছে। সেতুটি ২০০৮ সালের ১লা মে উদ্বোধন করা হয়। সেসময় এটি বিশ্বের ২য় বৃহত্তম সেতু ছিল। সেতুটির সুবাদে সাংহাই শহর থেকে চচিয়াং প্রদেশের পূর্বাংশের বিভিন্ন শহর পর্যন্ত যাত্রাপথের দৈর্ঘ্য ৮০ থেকে ৪০০ কিলোমিটার পর্যন্ত হ্রাস পায়।
সমগ্র উপসাগর এলাকাটিই অগভীর। এর গভীরতা সর্বোচ্চ ১৫ মিটার।
জিম কেলি

জেমস যোসেফ কেলি (; জন্ম: ১০ মে, ১৮৬৭ - মৃত্যু: ১৪ আগস্ট, ১৯৩৮) ভিক্টোরিয়ার পোর্ট মেলবোর্ন এলাকায় জন্মগ্রহণকারী বিখ্যাত অস্ট্রেলীয় আন্তর্জাতিক ক্রিকেট তারকা ছিলেন। অস্ট্রেলিয়া ক্রিকেট দলের অন্যতম সদস্য ছিলেন তিনি। ১৮৯৬ থেকে ১৯০৫ সময়কালে অস্ট্রেলিয়ার পক্ষে আন্তর্জাতিক ক্রিকেটে অংশগ্রহণ করেছিলেন। ঘরোয়া প্রথম-শ্রেণীর অস্ট্রেলীয় ক্রিকেটে নিউ সাউথ ওয়েলস দলের প্রতিনিধিত্ব করেছেন। দলে তিনি মূলতঃ উইকেট-রক্ষক হিসেবে খেলতেন। এছাড়াও, ডানহাতে ব্যাটিং করতেন ‘স্টাম্পার’ ডাকনামে পরিচিত জিম কেলি।
সমগ্র খেলোয়াড়ী জীবনে ৩৬ টেস্টে অংশগ্রহণের সুযোগ পেয়েছিলেন জিম কেলি। ২২ জুন, ১৮৯৬ তারিখে ইংল্যান্ডের বিপক্ষে টেস্ট ক্রিকেটে অভিষেক ঘটে তার। ১৮৯৬, ১৮৯৯, ১৯০২ ও ১৯০৫ - এ চারবার অস্ট্রেলিয়া দলের সাথে ইংল্যান্ড গমন করেছিলেন। ব্যাটসম্যান হিসেবেও সম্যক দক্ষতা প্রদর্শন করেছিলেন জিম কেলি। প্রথম-শ্রেণীর ক্রিকেটে ১৯.৯৪ গড়ে রান সংগ্রহ করেছিলেন তিনি। ব্যক্তিগত সর্বোচ্চ করেছেন অপরাজিত ১০৮ রান। ১৮৯৯ সালে লিডসে অনুষ্ঠিত টেস্টে দূর্দান্ত খেলেন। দ্বিতীয় ইনিংসে অস্ট্রেলিয়ার সংগ্রহ এক পর্যায়ে ৩৯/৫ হলে তিনি মাঠে নামেন। মূল্যবান ৩৩ রান তুলে দলের সমূহ বিপর্যয় রোধে তৎপরতা দেখান। এ সময়ে অস্ট্রেলিয়ার প্রথম পছন্দের উইকেট-রক্ষকের মর্যাদা লাভ করেছিলেন তিনি। অসামান্য ক্রীড়াশৈলী প্রদর্শনের স্বীকৃতিস্বরূপ ১৯০৩ সালে উইজডেন কর্তৃক অন্যতম বর্ষসেরা ক্রিকেটারের সম্মাননায় ভূষিত হয়েছিলেন।
তার প্রকৃত জন্ম তারিখ নিয়ে কিছুটা সংশয় রয়েছে। তবে, ৩০ মে সাধারণভাবে গৃহীত হয়েছে। চিকিৎসকের পরামর্শক্রমে তার প্রথম-শ্রেণীর খেলোয়াড়ী জীবনের পরিসমাপ্তি ঘটে। ইংল্যান্ডের ওল্ড ট্রাফোর্ডে অনুষ্ঠিত টেস্টে উইকেট-রক্ষণে অংশগ্রহণকালে বুকে গুরুতর আঘাত পেয়েছিলেন তিনি।
১৪ আগস্ট, ১৯৩৮ তারিখে ৭১ বছর বয়সে সিডনিতে জিম কেলি’র দেহাবসান ঘটে।
পরিকল্পিত বিলোপন

অর্থশাস্ত্র ও শিল্পক্ষেত্রে পণ্য নকশাকরণে পরিকল্পিত বিলোপন () বলতে এমন একটি ব্যবসায়িক কৌশল বা নীতিকে বোঝায় যেখানে কোন পণ্যকে এমনভাবে নকশা করা হয় যেখানে সেটির ব্যবহারোপযোগিতার স্থায়িত্বকাল কৃত্রিমভাবে সীমিত করে রাখা হয়, যাতে কিছু সময় পরে হয় সেটি ব্যবহারের অযোগ্য কিংবা সেকেলে হয়ে যায়। এই কৌশলটিকে "পণ্য প্রতিস্থাপন চক্রের সংক্ষেপণ" (shortening the replacement cycle) নামেও ডাকা হয়, যার কারণে ক্রেতারা কিছু দিন পর পর একই জাতীয় আরেকটি পণ্য কিনতে বাধ্য হন, ফলে দীর্ঘ মেয়াদে পণ্য বিক্রির পরিমাণ বৃদ্ধি পায়।
যেসব প্রস্তুতকারক বা নির্মাতা এই কৌশল অবলম্বন করেন, তারা বিশ্বাস করেন যে এর সুবাদে যে অতিরিক্ত বিক্রয়লব্ধ মুনাফা পাওয়া যায়, সেটি গবেষণা ও উন্নয়ন সংক্রান্ত খরচের চেয়ে অনেক বেশি। প্রতিযোগিতামূলক কোনও শিল্পে পরিকল্পিত বিলোপন একটি ঝুঁকিপূর্ণ কৌশল, কেননা ক্রেতারা যদি কৌশলটি সম্পর্কে অবহিত হয়ে যায়, তাহলে তারা প্রতিদ্বন্দ্বী প্রতিষ্ঠানের পণ্য কেনার সিদ্ধান্ত নিতে পারে।
মুষ্টিমেয় ব্যবসা প্রতিষ্ঠানের আধিপত্যের অধীন অর্থনীতিতে পরিকল্পিত বিলোপনের কৌশলটি সবচেয়ে কাজে আসে। পরিকল্পিত বিলোপন নীতি গ্রহণ করার আগে পণ্য প্রস্তুতকারীকে নিশ্চিত করে জানতে হয় যে ভোক্তাদের পক্ষে তার কাছ থেকে একটি প্রতিস্থাপিত পণ্য কেনার সম্ভাবনা আছে। এক্ষেত্রে প্রস্তুতকারক ও ভোক্তার মধ্যে এক ধরনের তথ্যের অপ্রতিসাম্য কাজ করে। কেননা প্রস্তুতকারক জানেন যে তার পণ্য কতদিন টিকবে, কিন্তু ভোক্তা তা জানেন না। বাজারে প্রতিদ্বন্দ্বিতা বৃদ্ধি পেলে পণ্যের স্থায়িত্বকালও সাধারণত বৃদ্ধি পায়। যেমন ১৯৬০ ও ১৯৭০-এর দশকে যখন মার্কিন বাজারে অধিকতর স্থায়িত্বকালবিশিষ্ট জাপানি মোটরগাড়ির আবির্ভাব ঘটে, তখন মার্কিন মোটরগাড়ি নির্মাতারা অধিকতর স্থায়ী পণ্য নির্মাণ করতে বাধ্য হন।
কোনও কোনও দেশে পরিকল্পিত বিলোপন একটি বেআইনি কার্যকলাপ। ফ্রান্সে ২০১৫ সালে গৃহীত একটি আইন অনুসারে "যেসব কৌশলে পণ্য বিপণনের সাথে জড়িত ব্যক্তি ইচ্ছা করে পণ্যের স্থায়িত্বকাল হ্রাস করে যাতে পণ্য প্রতিস্থাপনের হার বৃদ্ধি পায়" সেসব কৌশলের ব্যবহার নিষিদ্ধ করা হয়েছে।